Ўзбекистон Республикаси Ветеринария ва чорвачиликни ривожлантириш давлат қўмитаси бўлим бошлиғи Алишер Сафаров 1991 йил 14 сентябрда Самарқанд вилоятининг Булунғур туманида таваллуд топган.\n2012 йилда Жиззах давлат педагогика институтини, 2014 йилда эса Ўзбекистон Миллий университетини тамомлаган.\nДастлаб ўз фаолиятини Ўзбекистон Республикаси Олий ва ўрта махсус таълим вазирлигининг “Ўрта махсус касб-ҳунар таълими муассасаларини ахборот-методик таъминлаш хизмати бош мутахассиси, кейинчалик бўлим бошлиғи лавозимидан бошлаган.\nАлишер Сафаров шунингдек, ветеринария лабораториялари бўйича масъул лавозимларда фаолият олиб борган.\nҲозирда Ўзбекистон Республикаси Ветеринария ва чорвачиликни ривожлантириш давлат қўмитасининг “Таълим соҳасини ривожлантириш бўлими” бошлиғи лавозимида фаолият юритмоқда.\nПросмотров: 283 Скачать в PDF Версия для печати Наверх


Йил охиригача Ўзбекистонда 30 та янги қонун лойиҳаси ишлаб чиқарилади\n19:58 03.04.2017 (Янгиланган 20:06 03.04.2017) Ҳавола олиш\nЎзбекистон Ҳукумати томонидан 2017 йилда Олий Мажлис муҳокамасига киритиладиган 30 та янги қонуний ҳужжатлар рўйхати тасдиқланди.\nТОШКЕНТ, 3 апр — Sputnik. "Меҳнат миграцияси", "Ярашув тартиби" ва "Давлат хизмати" тўғрисидаги қонунлар Ўзбекистон Олий Мажлиси эътиборига 2017 йилнинг иккинчи ярмида тақдим этилади, деб хабар қилмоқда РИА Новости, Ҳукумат қарорига асосан.\nҲукумат қарорида Олий Мажлис қонунчилик палатаси муҳокамасига 2017 йилда кирититилиши керак бўлган, қонун лойиҳалари дастури тасдиқланган. Ушбу дастур 30 та қонун лойиҳасидан иборат. Улардан 22 таси Президент Шавкат Мирзиёев томонидан таклиф қилинган ва қолган саккизтаси давлат бошқарув органлари томонидан таклиф қилинган ҳуқуқий ҳужжатлар.\n"Меҳнат миграцияси тўғрисида"ги қонун лойиҳаси Олий Мажлис эътиборига ноябрь ойида тақдим этилиши керак. Унда Ўзбекистон фуқароларининг чет элда ишга жойлашиш тартиби ва кўринишини, чет элдаги дипломатик ваколатхоналарнинг меҳнат мигрантлари билан ишлаш тартиби, фуқароларнинг шахсий хавфсизлиги ва ижтимоий ҳимояси ҳам назарда тутилган бўлиши керак.\nШунингдек, "Судгача ярашиш тартиби" тўғрисидаги қонун лойиҳасини тайёрлаш ҳам режалаштирилган. Унда фуқаро ва хўжалик можароларини судгача ҳал қилиш тартиби белгиланган бўлиши керак.\nИнвестициялар ҳақида янги қонун қабул қилинади\n"Давлат хизмати тўғрисида"ги қонун лойиҳасида эса, давлат хизмати тизимини ташкил қилиш принциплари, кадрлар таркибига бўлган талаблар, давлат хизматига кириш, уни ўташ ва тугатиш тартиби белгиланган бўлиши керак. Ушбу ҳужжатни тайёрлаш, Шавкат Мирзиёев томонидан 2017-2018 йилларга тасдиқланган, коррупцияга қарши кураш давлат дастурига ҳам киритилган.\nДастурга "Маъмурий жараёнлар тўғрисида", "Давлат-хусусий ҳамкорлик тўғрисида", "Нодавлат ёлловчи агентликлар тўғрисида", "Инсон тана аъзолари ва тўқималарни трансплантация қилиш тўғрисида" каби қонунлар лойиҳалари ҳам киритилган.


Андижонга Ҳиндистондан инвесторлар келди - 29.01.2018, Sputnik Ўзбекистон\nАндижонга Ҳиндистондан инвесторлар келди\nИнвесторлар вилоятда янги меҳмонхоналар очиш, туризм соҳасини ривожлантириш, ҳўл ва қуруқ мева-сабзавотларни экспорт қилиш; фармацевтика маҳсулотлари, терини... 29.01.2018, Sputnik Ўзбекистон\n© andijan.uzПереговоры между руководством Андижанской области и представителями Индии\nИнвесторлар вилоятда янги меҳмонхоналар очиш, туризм соҳасини ривожлантириш, ҳўл ва қуруқ мева-сабзавотларни экспорт қилиш; фармацевтика маҳсулотлари, терини қайта ишлаш ва халқ истемоли молларини ишлаб чиқариш бўйича таклифлар бердилар\nТОШКЕНТ, 29 янв — Sputnik. Андижон вилояти ҳокими Шухратбек Абдураҳмонов Ҳиндистондан ташриф буюрган инвесторлар: Автар Синх ва Бхардваж Анупамларни қабул қилди, деб хабар берди ҳокимлик матбуот-хизмати.\nУчрашув давомида инвесторлар вилоятда янги меҳмонхоналар очиш, туризм соҳасини ривожлантириш, ҳўл ва қуруқ мева-сабзавотларни экспорт қилиш; фармацевтика маҳсулотлари, терини қайта ишлаш ва халқ истемоли молларини ишлаб чиқариш бўйича таклифлар бердилар.\nЎз ўрнида вилоят ҳокими ҳудудда саноатни ривожлантириш, янги иш ўринлари яратишга кўмаклашувчи бундай келишувларни қўллаб-қувватлашга тайёрлигини билдирди.\nШунингдек, учрашувда ўзбек ва ҳинд халқлари тарихи, адабиёти, мусиқаси, рассомчилик ва архитектураси, уларнинг бир-бирини бойитиши ва тўлдириши андижонлик Заҳириддин Муҳаммад Бобур ва Бобурийлар номи билан чамбарчас боғлиқлиги, уларнинг ўчмас мероси икки томонлама муносабатларни мустаҳкамлаш, Ўзбекистон ва Ҳиндистон ўртасида кўп асрлик савдо, фан, маданият соҳаларидаги самарали алмашинув анъанасини давом эттириш учун кучли салоҳият яратиши таъкидланди.\nУчрашув якунида, анъанага мувофиқ, меҳмонларга эсталик совғалар ва Андижон вилояти ҳақидаги учта тилда ёзилган китоб тухфа этилди.


Баҳор – ёқимли янгиланиш вақти! Ўз абонентларига миллий оператори энг қулай шарт-шароитларни тақдим этишга интилаётган UZTELECOM фаол абонентларнинг барча талаб ва таклифларини инобатга олишга доимо ҳаракат қилади. Шу мақсадда, ноёб ҳисоб-китоб тизимига эга UNITS инновацион тариф линиясини «янгилаш» ғояси пайдо бўлди!\nЭндиликда UNITS 3500 абонент тўловининг бошланғич нархини 20000 сўмга ўзгартирмаган ҳолда қўшимча 500 UNIT'ни ўз ичига олди, бундан ташқари эса тариф режасининг амал қилиш муддати 15 кундан 30 кунгача узайтирилди.\nUNITS 7000, UNITS 10000, UNITS 13000, UNITS 17000, UNITS 21000 тариф режаларини бошланғич нархи эвазига абонентлар уларни қўшимча 1000 UNIT билан сотиб олишлари мумкин! Масалан, 45000 сўмлик UNITS 10000, худди шу нарх эвазига энди UNITS 11000 айланди! Фойдаси яққол намоён!\nУшбу тариф режаларига ўтиш деярли ҳар қандай тариф режасидан *777# USSD-буйруғи ёрдамида ёки 9999 рақамига SMS юбориб, шахсий кабинетингиз ёки MyUZTELECOM мобил иловаси орқали, шунингдек савдо офисларидаги ёки call-марказдаги операторлар ёрдамида амалга оширилади.\nUNITS – бу ноёб, инновацион, мослашувчан тариф режаси бўлиб, ҳозирда Ўзбекистон мобил алоқа бозорида унга ўхшаши йўқ. UNITS ёрдамида ҳар ким ўз ресурсларидан ўз эҳтиёжларидан келиб чиқиб фойдаланиш имкониятини қўлга киритади. Тарифни улаганда сиз мегабайт, дақиқа ёки SMS сотиб олмайсиз! Сиз UNIT'ларни оласиз – мобил алоқа учун универсал ўлчов бирлиги! Ҳисоблаш жуда оддий: 1 UNIT = 1 МБ = 1 дақиқа = 1 SMS. Ва энг яхши томони шундаки, қанча кўп бирлик сотиб олсангиз, охир-оқибат ҳар бири сизга арзонроққа тушади!


Ким Чен Ин Россияга келиш орқали АҚШга «салом йўлладими» 4-12-2021, 15:52 | Zamin.uz\n08:33 / 26.04.2019\nКим Чен Ин Россияга келиш орқали АҚШга «салом йўлладими»?\n24-25 апрель кунлари дунё сиёсатидаги шов-шувли воқеалардан бири содир бўлди. Шимолий Корея етакчиси Ким Чен Ин Россияда бўлди. Ҳар куни ҳам хорижий сафарларга чиқавермайдиган жаноб Ким бунгача фақат Жанубий Корея, АҚШ ва Хитой раҳбарлари билан расман учрашганди. Дунё сиёсатида шов-шувли чиқишлари билан машҳур бўлган Шимолий Корея етакчиси Путин билан биринчи марта кўришди. Ташрифнинг асосий қисми ҳар икки давлат раҳбарининг бир-бирига қилич совға қилиши бўлди. Хўш, Ким Чен Иннинг Россияга ташрифи нимани англатади?\nКим Чен Ин камдан-кам хорижий ташрифларни амалга оширади ва ҳар гал ўта эҳтиёткорлик билан ҳаракат қилади. Масалан, у Трамп билан икки марта учрашган бўлса, ҳар сафар унинг ташрифи вақтидаги юқори даражадаги эҳтиёткорлик машҳур бўлган.\nУ Вьетнамга ўзининг махсус поездида борганди. Сингапурга эса хитойликлар самолётида учганди. Сингапурда ўтган АҚШ – Шимолий Корея саммитида айниқса эҳтиёткорлик даражаси оширилганди. Чунки, Шимолий Корея етакчиси позеддагина ўзини хавфсиз ҳис қилади, лекин Сингапурга самолётда борганди. Ўшанда Пхеняндан Сингапурга ҳар хил вақтда учта самолёт учган ва уларнинг қайси бири «биринчи лайнер» экани маълум бўлмаган. Хуллас, Ким Чен Иннинг ташрифлари ҳақида кўп ва хўп ёзиш мумкин.\nУ Трамп билан ҳам учрашув жойини ўзи белгилаганди, Россия раҳбари билан ҳам шундай бўлди. Ким Чен Ин россиялик ҳамкасби билан Владивостокда учрашди. Бу Россиянинг Шимолий Корея билан чегарадош области ва у ерда Шимолий Кореядан тўғри келиш мумкин бўлган темирйўл ўтган. Шу сабаб жаноб Ким Путин билан айнан Владивостокда учрашишга қарор қилди. Бу ҳудуд Путин учун ҳам қулай эди, чунки Россия етакчиси Владивостокдан тўғри Хитойга «Бир макон, бир йўл» форумида иштирок этиш учун учиб кетади. Хитойга Москва орқали учишдан кўра, анча яқин бўлган Владивостокдан учиш қулай.\nКим Чен Ин ва Владимир Путиннинг бир-бирига совға бериши куннинг «энг қайноқ» воқелиги бўлди. Ҳар икки сиёсатчи бир-бирига қилич совға қилди. Совғалар орасида бошқа нарсалар ҳам бор эди, лекин айнан қиличлар асосий детал эди. Одатда бундай учрашувларда асосий мавзулар ўзаро суҳбат чоғида гаплашилади (Путин ва Ким Чен Ин икки соат давомида ёпиқ мулоқот ўтказишди), лекин мана шундай совғалар ва ҳар хил илмоқли гаплар билан учрашувнинг мақсадини бошқаларга ҳам аён қилишади.\nУларнинг бир-бирига қилич совға қилишлари бир қарашда шунчаки ўхшашликдир, лекин учрашув давомида махсус оркестр чалган мусиқалар орасида «Қилич билан рақс» номли асар ҳам борлигига нима дейсиз? Албатта, давлат раҳбарларининг бундай совға улашишларида аслида ҳеч қандай мақсад бўлмаслиги ҳам мумкин, лекин Владимир Путин ва Ким Чен Иннинг бундай «қурол алмашиши» қайсидир маънода АҚШга йўлланган «салом» бўлишини тахмин қилиш қийин эмас.\nКим Чен Ин ва Трамп охирги марта кўришганда учрашув муддатидан олдин якунланган ва ҳеч қандай келишув имзоланмаганди. Бироқ Шимолий Корея етакчиси Путин билан белгиланганидан ҳам бир соат кўпроқ вақт давомида ёпиқ эшиклар ортида суҳбатлашди.\nТрамп Шимолий Корея етакчиси билан учрашишдан олдин уни «семиз картошка», «ракета-одам» деб ҳақорат қилганди. Ўзаро учрашувдан кейин эса Трампнинг жимжимадор таърифлари «У яхши йигит экан» деган хулоса билан ўзгарди. АҚШ етакчиси оддий сиёсий этикага риоя қилмагани сабаб кўпчиликнинг асабига тегаётган бир вақтда кўпчилик агрессорликда айблайдиган Россия етакчиси ҳамманинг кўз ўнгида ўзини сипо тутиб, кетма-кет сиёсий ғалабаларга эришмоқда. Шимолий Корея етакчиси билан «қурол алмашинуви»га ҳам шундай баҳо бериш мумкин. Гўёки, улар океан ортига қараб «Жаноблар, эътиборингиз учун биз қуролдошмиз» дегандек...\nШимолий Корея етакчиси Россияга келиш орзуси бўлганини айтди. У Россияга нафақат орзусини амалга ошириб мамлакат кезиш учун ёки кимгадир «сиёсий салом йўллаш учун», балки конкрет масалалар учун ҳам борган. Масалан, Россияда ўн минглаб шимолий кореялик муҳожирлар меҳнат қилишади. Путин бугунги учрашувда бу масала кўрилишини ҳам айтганди. Яъни, муҳожирларнинг Россияда ишлаш муддатини узайтириш масаласи.\nБМТ Шимолий Кореяга қарши қўллаган санкциялар доирасида 2017 йилда барча давлатларга шимолий кореялик муҳожирларни чиқариб юборганини айтган, аммо шимолликлар ҳамон Россияда меҳнат қилишмоқда. Бундан ташқари, Путин Россия Шимолий Кореяда бир қатор иқтисодий лойиҳаларни амалга оширишни ҳам истисно қилмади. Гап темирйўллар, газ ва нефть ўтказиш йўналишлари ҳақида кетмоқда.\nПутин Корея яриморолини ядродан холи ҳудудга айлантириш ҳақида гапирар экан, АҚШни сездирмай танқид қилишга ҳам улгурди: «Бу борада шошиб бўлмайди, аста-секин ҳаракат қилиш керак»,- деди Путин. Россия етакчиси бу билан АҚШ президенти Дональд Трампнинг Ким Чен билан учрашувда «Ядро дастурларини тезда йўқотиш керак» деганига ишора қилганди. Ким Чен Ин америкалик ҳамкасбининг айнан шу гапидан кейин «тарвузи қўлтиғидан тушган» ва музокараларни муддатидан олдин якунлаганди.\nПутин бу учрашувни АҚШ билан муҳокама қилишини айтди: «Бу масалани америкаликлар билан муҳокама қиламиз. Бу борада ҳеч қандай сир бўлиши мумкин эмас. Жаноб Ким Чин Иннинг ўзи АҚШга унинг позициясини етказишимни сўради». Бу ҳам муҳим чиқиш. Ким Чен Ин Россия орқали АҚШга ўз позициясини етказиши ҳам кўп нарсани англатади.\nРоссиялик экспертлар Ким Чен Ин учрашув чоғида қаттиқ ҳаяжонланганини тахмин қилишди. Қўл ҳаракатлари ва мимика орқали анализ қилувчи махсус экспертларнинг айтишича, Ким Чен Ин Путин билан учрашув чоғида ҳаддан ташқари кўп марта қўлларини ўйнаган ва бу унинг ҳаяжонланганидан далолат. Шимолий Корея етакчиси Путин билан расмий овқатланиш вақтида сўз олар экан қўлидаги қоғозларни бир муддат варақлаб қолгани ҳам экспертлар фикрини тасдиқлайди. Россиялик экспертлар Ким Чен Ин Трамп билан учрашув вақтида ўзини анча эркин тутганини ҳам илова қилишди.\nҲеч қандай ҳужжат имзоланмади\nПутин ва Ким Чен Иннинг ўзаро учрашуви ҳар қанча илиқ кечмасин томонлар ҳеч қандай шартнома имзолашмади. Худди Трамп билан учрашувда бўлгани каби. Аммо бу учрашув Россия ва Шимолий Корея ўртасидаги муносабатлар янада яхшиланишига олиб келиши мумкин. Ким Чен Ин Россия раҳбари билан биринчи марта учрашди. Унинг отаси ва бобоси Россия билан доим яхши муносабатда бўлишган. Шимолий Корея ва Россия раҳбарлари охирги марта 2011 йилда кўришишган. У вақтда Россияни Дмитрий Медведев, Шимолий Кореяни эса Ким Чен Иннинг отаси Ким Чен Ир бошқарарди.\nХуллас, Ким Чен Иннинг Россияга ташрифидан у ҳамкор сифатида АҚШни эмас, Россияни танламоқчи эканини тахмин қилишимиз мумкин...\nМанба: Kun.uz “Замин” янгиликларини “Инстаграм”да кузатиб боринг\nЯнгиликлар » Дунё » Ким Чен Ин Россияга келиш орқали АҚШга «салом йўлладими»?


20:18 / 29.04.2017 | jamshid | 3027\nАссалому алайкум! Азиз устозлар, бир танишимни айтишича одам зоти ҳамма нарсага кўникувчан экан. Ҳатто дўзахга тушган одамлар тезда азобга ҳам кўникиб, бир-бирларига дўзах оловини отиб, ўйин ўйнашар экан. Кейин Аллоҳ таоло уларни оловли дўзахдан олиб музли дўзахга ташлар эмиш. Лекин хеч қаерда музли дўзах ҳақида эшитмаганман. Шу хақида ёзилганми?\nАллоҳ таоло “Нисо” сурасида марҳамат қилади :\nإِنَّ الَّذِينَ كَفَرُواْ بِآيَاتِنَا سَوْفَ نُصْلِيهِمْ نَارًا كُلَّمَا نَضِجَتْ جُلُودُهُمْ بَدَّلْنَاهُمْ جُلُودًا غَيْرَهَا لِيَذُوقُواْ الْعَذَابَ إِنَّ اللّهَ كَانَ عَزِيزًا حَكِيمًا۝\n56. Оятларимизга куфр келтирганларни албатта оловга киритиб, куйдирурмиз. Қачонки терилари етилиб пишганда, азобни тотишлари учун уларга бошқа тери алмаштирурмиз. Албатта, Аллоҳ ўта иззатлидир, ўта ҳикматлидир.\nКуфрнинг охири яхшиликка олиб бормаслиги аниқ. Куфр келтирганлар бу дунёда турли бало-офатларга дучор бўлиб ўтишлари собит бўлган, инкор этилмас ҳақиқатдир. Куфр келтирганларнинг охиратда нима бўлишларини ушбу ояти карима васф этмоқда.\n«Оятларимизга куфр келтирганларни албатта оловга киритиб, куйдирурмиз».\nАллоҳнинг оятига куфр келтирганлар жаҳаннамга кириш билан чегараланиб қолмайдилар.\n«Қачонки терилари етилиб пишганда, азобни тотишлари учун уларга бошқа тери алмаштирурмиз».\nАзобни яхшироқ тортишлари учун уларга терилари ҳар гал етилиб пишганда, бошқа янги терилар алмаштирилади ва азоб янгидан бошланади. Бу ҳолат абадул абад давом этади.\n«Албатта, Аллоҳ ўта иззатлидир, ўта ҳикматлидир».\nШунинг учун ҳам куфр келтирганларга мазкур азобни раво кўргандир.\nУламолар ушбу даҳшатли ҳолатни тушунтириш учун бир қанча ривоятлар келтирганлар.\nИбн Аби Ҳотим Абдуллоҳ ибн Умар розияллоҳу анҳудан қилган ривоятда шундай дейилади:\n«Бир одам ҳазрати Умарнинг ҳузурларида мазкур оятни ўқиган эди, у киши:\n– Бу оятни менга яна қайтариб ўқиб бер, – дедилар. У одам қайта ўқиди. Шунда Муъоз ибн Жабал розияллоҳу анҳу:\n– Бу оятнинг тафсирини мен биламан, териси бир соатда етмиш марта алмаштирилади, – дедилар. Ҳазрати Умар:\n– Худди шуни Расулуллоҳ соллаллоҳу алайҳи васалламдан эшитганман, – дедилар».\nДемак, ўт-олов кучли бўлганидан, уларни бир зумда куйдириб, жизғанак қилиб ташлайди ва яна янгидан азоб чекишлари учун тезда терилари янгиланади. Аммо у терилар бу дунёдаги териларга ўхшаш бўлмайди, Аллоҳ таоло дўзахийларнинг азобини янада кучайтириш учун териларини ҳам бошқача қилиб қўйган бўлади.\nИмом Аҳмад ибн Ҳанбал ҳазрати Абдуллоҳ ибн Умар розияллоҳу анҳудан ривоят қилган ҳадиси шарифда Набий соллаллоҳу алайҳи васаллам:\n«Дўзах аҳлининг жисмлари дўзахда катталаштирилади. Ҳатто қулоқ учларидан бўйинларигача бўлган масофа етти юз йиллик йўлчалик бўлади. Териларининг қалинлиги етти чиғаноқчалик бўлади. Тишлари эса Уҳуд тоғича бўлади», – деганлар. Энди мана шундай бадан ва терининг соатига етмиш марта куйиб-битиб, алмашишини тасаввур қилиб олаверинг! Аллоҳ Ўзи асрасин. ("Тафсири ҳилол" китобидан). Валлоҳу аълам!\n«Қирқ ҳадис шарҳи» китоби\nСолатан нарияси ҳақида\nСаволга жавоб ололмадим\nСавол ва эълон\nСехр сабаб уч талоқ айтса\nМарҳумнинг қарзини тўлаш


6 октябрь, 2018, 13:45\nБугунги машғулот соат 16:30да бошланади.\nЭктор Купер бошчилигидаги Ўзбекистон миллий терма жамоаси КХДР ҳамда Қатар миллий терма жамоаларига қарши бўлиб ўтадиган ўртоқлик ўйинлари олдидан йиғинга киришади. Бугун йиғинга жалб қилинган футболчилар пойтахтимиздаги "Ўзбекистон темир йўллари" спорт стадионида биринчи машғулотни ўтказишади.\nЭслатиб ўтамиз, Эктор Купер 2 октябрь куни йиғинга жалб этилган ўйинчилар рўйхатини эълон қилган эди. Йиғин давомида Эктор Куперга унинг ёрдамчилари Хосе Карлос Фантагуцци, Антонио Сариоглу ва Маҳмуд Фаёз Муҳаммад ёрдам беришади.\nБугунги машғулот соат 16:30 да бошланади. Йиғинга Эктор Купер қуйидаги футболчиларни чақирган:


Лас-Вегасдаги отишма учун масъулиятни ИД ўз зиммасига олди\nЛас-Вегасдаги воқеа жойи.\nАКШнинг Лас Вегас шаҳрида 59 одам ҳалок бўлган отишма учун масъулиятни “Ислом давлати” гуруҳи ўз зиммасига олди. Радикал гуруҳ фаолиятини ёритувчи “Амак” агентлиги отишмани бир ой аввал ислом динини қабул қилган шахс содир этганини билдирди, бироқ бу борада ҳеч қандай далилиларни келтирмади.\n-Ҳозиргача воқе ривожини ўрганиб, биз воқеага халқаро террорчи гуруҳ алоқадор эканини аниқлай олмадик, -деди Рауз.\n1 октябрь куни Лас-Вегасда ўтаётган Route 91 Harvest кантри мусиқаси фестивали пайтида 64 яшар Стивен Пэддок одамларга қарата ўқ ота бошлаган эди.\nПолициянинг билдиришича, Пэддок қўлга олиниши аниқ бўлиб қолганидан сўнг ўзини ўзи отиб ўлдирган.


Октябрь тунтаришига юз йил тулгани узбекистонда эсланмади — узбекистон — Все об Узбекистане\nОктябрь тунтаришига юз йил тулгани узбекистонда эсланмади — узбекистон\n1917 йилнинг 6-8 ноябрь кунлари Россия империясининг ушандаги пойтахти Петроградда руй берган куролли тунтариш окибатида меньшевикларнинг муваккат хукумати агдарилиб? хокимиятга большевиклар келган эди.\nМазкур сана Узбекистондаги тарих дарсликларида зиддиятли ходиса уларок талкин килинса-да? бу сана хеч бир тарзда эсланмади. 7 ноябрь кунги «Курултой» эшиттириши октябрь тунтаришининг 100 йилллигига багишланди.\nЭшиттиришда катнашган Узбекистон Фанлар академияси Тарих инстититути булим мудири? тарих фанлари доктори Кахрамон Ражабов бундан 100 йил олдин булган вокеада ижобийлик унсури йуклигини айтади.\n1971 йилда ”октябрь гояларига шак келтиргани ва Совет хукуматига карши яширин ташкилот тузгани учун” камалиб чиккан диссидент олим Миртемир Мирабдуллаев назарида “чоризм агдарилиши Узбекистоннинг давлат сифатида мавжуд булишига” асос яратган.\nЭшиттиришда катнашган шоир Махмуджон Йулдошев ва тарихчи Умид Бобоматов “тунтариш арафасида Туркистон кандай ухлаган булса? замонавий Узбекистон хам бугун Россиянинг ишголчилик интилишларини пайкамас даражада мудрок” эканлигидан хавотир билдирди.


Шариатда аёллар юзининг пардози | Azon.uz - Ахборот-таҳлилий портал\n1351 23:00 30.04.2021\nI – Нопок моддалардан тайёрланадиган воситалар. Улар нажас ҳукмида бўлади;\nII – Юз териси учун зарарли ҳисобланган пардоз воситалари;\nIII – Зарарсиз ва пок моддалардан тайёрланган пардоз воситалар.\nАёллар Аёллар пардози пардоз зийнат шариат Махсус Илм\n803 23:00 05.05.2021\nAёллар учун вақт тақсимоти\n885 02:30 02.05.2021\nРўза тутмасликка рухсат берилган аёллар\n566 15:00 30.04.2021\nПардознинг шаръий ҳукмлари\n913 23:00 23.04.2021\nЗийнатнинг турларга бўлиниши\n690 21:00 22.04.2021


Рио 2016: Ўзбек спорти тарихида илк бор... - BBC O'zbek\nРио 2016: Ўзбек спорти тарихида илк бор...\nImage caption Совринли ўринлар учун кураш бадиий гимнастика баҳсларида ҳам жуда қизғин кечади\n...бадиий гимнастика бўйича Ўзбекистон терма жамоаси Ёзги Олимпиада Ўйинларида иштирок этади.\nЛуиза Ғаниева, Зарина Қурбонова, Самира Амирова, Валерия Давидова, Гўзал Райманова ва Марта Ростобурова Рио Олимпиадасининг гуруҳ баҳсларида илк бор совринли ўринлар учун кураш олиб боришади.\nЎйинларнинг бадиий гимнастика беллашувлари 18 август куни старт олади.\nБеллашувларнинг бугун бошланувчи яккакураш баҳсларида эса, Ўзбекистонни Анастасия Сердюкова намоён этади.\nБадиий гимнастика бўйича Ўзбекистон терма жамоаси сўнгги Осиё Ўйинларининг ғолиби, амалдаги Осиё чемпиони саналишади.\nБошқа томондан, Рио Ўйинларига ҳам йўлланмани қўлга киритиш билан ўзбекистонлик спорт гимнастикачиси Оксана Чусовитина ўзига хос рекорд ўрнатган.\nСпорт гимнастикаси тарихида кетма-кет етти Олимпиада Ўйинларида беллашаётган биринчи гимнастикачига айланган.\nЎзбекистонлик спорт гимнасти Антон Фокин учун эса, Риодаги Ўйинлар ўз карьерасидаги иккинчиси бўлди.\nАнтон Фокин 2008 йилги Пекин Ёзги Олимпиада Ўйинларининг бронза медали соҳиби саналади.\nАммо бу ҳар икки спорт гимнастикачиси Риодаги иштирокларини бирор бир совринли ўринларсиз якунлашди.\nЕкатерина Хилько ва Анна Каспарьян эса, Риода трамполинда сакраш баҳсларида ўз омадларини синаб кўришди.\nАммо бу гал Ўйинларнинг совринли ўринларига кўтарилишга муваффақ бўлишмади.\nЕкатерина Хилько Пекин ва Лондон Ёзги Олимпиада Ўйинларининг иштирокчиси саналади.\nХалқаро беллашувларда катта тажрибага эга Екатерина Хилько 2008 йилги Пекин Ёзги Олимпиада Ўйинларининг бронза медали соҳибаси бўлади.\nБи-би-си Ўзбек Хизмати Риодаги Ўйинлар арафасида Ўзбекистон Гимнастика Федерацияси Бош котиби Гўзал Филиппова билан боғланиб, айниқса, илк бор Ёзги Олимпиадада иштирок этажак ўзбекистонлик бадиий гимнастикачиларнинг ҳозирликлари билан қизиққанди:\nГўзал Филиппова: Бу йил бадиий гимнастика бўйича қизларимиз Рио Ёзги Олимпиада Ўйинларига иккита йўлланмани қўлга киритишди. Йўлланмалардан бири индивидуал баҳсларда Анастасия Сердюкова, иккинчиси эса, гуруҳ баҳсларида беллашувчи бешта гимнастикачи қизимизга насиб этди. Қизларимиз битта жамоа таркибида узоқ вақтдан буён бирга шуғулланиб келишади. Уларнинг программаси жуда қизиқ бўлиши баробарида ўта мураккаб ҳам. Албатта, ҳар доим ҳам бўлганидек спортчи сифатида Рио Ёзги Олимпиада Ўйинларида жуда яхши натижаларга умид қилаяпмиз. Яна шуни ҳам айтишни истардимки, Олимпиада Ўйинларида ҳар бир спортчида доимо медаль олиш имконияти бўлади.\nБи-би-си: Ўзбекистонлик бадиий гимнастикачилар қаерда ва қандай тайёрланишди? Уларнинг ҳозирликларидан кўнгилларингиз қанчалик тўқ?\nГўзал Филиппова: Терма жамоамиз ҳозир Тошкент шаҳридаги миллий базамизда тайёргарлик кўрмоқда. Бизда, айниқса, Олимпиада даражасидаги турли спорт мусобақаларига ҳозирлик кўриш учун жуда яхши шарт-шароитлар яратилган. 1 август куни эса, терма жамоа ўқув-тренировка машғулотларини ўтказиш учун Америка Қўшма Штатларига учиб кетади. У ерда АҚШ терма жамоаси билан ҳамкорликда гуруҳ баҳслари бўйича сборлар ўтказишади. Бундан ташқари, орада бўлиб ўтган турли беллашувлар ҳам жамоамиз учун Рио Олимпиадасига ҳозирлик вазифасини бажарди. Америкадаги базада яратилган шарт-шароитлар ҳам жуда яхши. Америкалик дўстларимиз рисоладагидек тайёрланишимиз учун ҳамма имкониятларни муҳайё этишмоқда.\nБи-би-си: Америкадаги машғулотлари ортидан, бадиий гимнастика бўйича Ўзбекистон миллий терма жамоаси қачон Бразилияга етиб боради?\nГўзал Филиппова: Гуруҳ баҳсларида иштирок этувчи қизларимиз Рио-де-Жанейрога 14 август куни етиб боришади. Якка кураш баҳсларида беллашувчи Анастасия Сердюкова ҳам худди ўша куни Риога сафар қилади. Аммо Анастасия шу ерда, Тошкентнинг ўзида тайёрланади. Биз эса, ҳаммаси кўнгилдагидек бўлишига умид қилиб қоламиз.\nБи-би-си: Биргина россиялик бадиий гимнастикачи қизларнинг чиқишини оладиган бўлсак ҳам, Рио Ёзги Олимпиада Ўйинларининг медалларига даъвогарлик қилувчиларнинг сони оз бўлмайди. Ўйинлардаги энг асосий рақибларингиз, деб кимларни кўраяпсиз?\nГўзал Филиппова: Мен рақибларни асосий ёки иккинчи даражалиси, деб ажратмаган бўлардим. Менинг назаримда, аслида барча иштирокчилар сизнинг рақибингиз бўлади. Чунки бу - спорт. Лекин, шунга қарамай, биз Россиядан бўладими ёки Украинадан, уларнинг қаердан эканликларига қарамай, ўзаро дўстона муносабатдамиз. Ўзимиз эса, тайёрлаган программамизни ижро этамиз, ўйлаган барча режаларимиз кўнгилдагидек амалга ошишига умид қилиб қоламиз.


Маҳмуд Мурадов: Рақиблар Шаҳрам ва Муроджоннинг имкониятини тўғри баҳолай олишмади\n12 март, 2018, 11:52\nХабарингиз бор, 10 март куни бокс бўйича Ўзбекистон терма жамоаси ҳамда “Uzbek Tigers” жамоаси собиқ аъзолари Шаҳрам Ғиёсов ва Муроджон Аҳмадалиев ўзларининг пррфессионал рингдаги илк жангларини ғалаба билан якунлашди.\nМазкур жанглар ҳақида ўзбекистонлик ММА жангчиси Маҳмуд Муродов ўз фикрларини билдириб ўтди.\n- Шаҳрам Ғиёсов ва Муроджон Аҳмадалиев ажойиб жангларни ўтказишди. Уларни яхши биламан. Буларнинг барчаси тинимсиз меҳнат ва интилишлар самарасидир. Натижа умуман бошқача бўлиши ҳам мумкин эмас эди. Ҳар икки боксчининг рақиби уларнинг имкониятини тўғри баҳолай олишмади ва аламли мағлубиятни қабул қилишди. Бу боксчиларни ғалаба билан яна бир табриклайман ва кейинги жангларда уларга омад тилайман, - дейди Маҳмуд Муродов Sports.uz интернет порталига.\nЭслатиб ўтамиз, Шаҳрам Ғиёсов аргентиналик Николас Велаксесни 15 сониядаёқ мағлуб қилган бўлса, Муроджон Аҳмадалиев бошқа бир аргентиналик боксчи устидан техник нокаутга қайд этди.


Навалнийнинг заҳарланиши ортидан Кремлга босим кучаймоқда\nДунё мамлакатлари россиялик мухолифат арбобига суиқасд бўйича Москвадан жавоб талаб қилмоқдалар.\nРоссия президенти Владимир Путин 4 сентябрь куни Россия хавфсизлик кенгаши аъзолари билан телекўприк орқали мулоқот учун Москва яқинидаги Ново-Огарёво давлат қароргоҳига келди. [Михаил Климентьев / Sputnik / AFP]\nДунё давлатларининг ҳукуматлари асабни фалажловчи «Новичок» моддаси билан заҳарланган Россия мухолифати етакчиси Алексей Навалнийнинг ҳаётига қилинган суиқасдга оид саволларга Кремлдан жавоб кутмоқдалар.\n44 ёшли эркак август ойида Россияга мухолиф бўлган ва президент Владимир Путиннинг шубҳали тарзда заҳарланган танқидчилари рўйхатидаги охирги одам бўлди ва ҳозир Берлин касалхонадасида ётибди.\nГерманиялик мутахассислар «Новичок» билан заҳарлаш ҳолатини тасдиқловчи «аниқ далилларга» эга эканликларини айтганидан сўнг, сешанба (8 сентябрь) куни Бирлашган Миллатлар Ташкилотининг инсон ҳуқуқлари бўйича олий комиссари Мишель Бачелет Москвани ушбу ҳужум бўйича «пухта, ошкора, мустақил ва холис тергов» ўтказишга ёки бу борада ҳамкорлик қилишга чақирган.\n«Россия ҳукумати ушбу жиноят, Россия ҳудудида содир этилган ўта оғир жиноят учун ким жавобгар эканини батафсил тергов қилиши шарт», деб айтган у ўз баёнотида.\n«Сўнгги йигирма йил ичида ҳам Россияда, ҳам хорижий давлатлар ҳудудида амалдаги ёки собиқ Россия фуқароларининг аниқ бир мақсад билан заҳарланиши ёки ўлдирилиши чуқур хавотирга сабаб бўлмоқда», деди Бачелет.\n«Шунингдек, кўп ҳолларда жиноятчиларнинг жавобгарликка тортилмаётгани, қурбонлар ёки уларнинг яқинлари учун адолатнинг қарор топмаётгани ҳам ачинарли. Буни тушунтириш ёки оқлаш мушкул», деди у.\nЗаҳарланиш ҳолати бўйича Россия режими жавоб бериши керак бўлган «бир талай жуда жиддий саволлар» бор, деб баёнот берди Британия якшанба (6 сентябрь) куни мазкур шов-шувли ишга давлатнинг алоқадорлиги эҳтимолини назарда тутиб.\nБритания ташқи ишлар вазири Доминик Раабнинг сўзларига кўра, Кремл танқидчиси Совет Иттифоқи даврида ихтиро қилинган «Новичок» моддаси билан заҳарлангани «аниқ», бу модда аввалроқ Англиянинг Солсбери шаҳрида Россиянинг икки томонлама собиқ жосусига қарши суиқасдда ҳам ишлатилган.\n«Россиянинг бу моддани қўллаши билан боғлиқ тажрибасини, қолаверса, уни қўлга киритиш ва сақлаш қийинлигини инобатга оладиган бўлсак, бу ишга Россия давлатидан бошқанинг алоқадорлигини тасаввур қилиш қийин», деди Рааб Sky News телеканали билан суҳбатда.\n«Ҳозирда шуниси аниқки, Россия ҳукумати бир талай жиддий саволларга жавоб бериши керак», деди у.\nМосква учун оқибатлар\nГермания канцлери Ангела Меркел агар Кремл заҳарланиш ҳолатини батафсил тергов қилмаса, бу «Шимолий оқим-2» газ қувури лойиҳаси учун салбий таъсир қилиши мумкинлигини истисно этмаган. Бу ҳақда душанба (7 сентябр) куни унинг матбуот вакили маълум қилди.\nГермания Навалний иши юзасидан санкциялар қўллайдиган бўлса, Меркел Россия ва Европа ўртасидаги кўп миллиард евролик қувурни ҳимоя қиладими, деган саволга матбуот котиби Штеффен Зайберт шундай деди: «Канцлер аввал-бошданоқ ниманидир истисно қилиш хатолик бўлади, деб ҳисобламоқда».\nБолтиқ денгизи тубидан ўтган, тугалланиш арафасидаги 10 миллиард евролик (11 миллиард доллар) «Шимолий оқим-2» қувури Европанинг энг йирик иқтисодиётига эга Германияга етказиб бериладиган Россия табиий гази ҳажмини икки баравар оширишга имкон беради.\nКремл Навалнийнинг заҳарланиши масаласида яқин орада тушунтириш бермаса, Европа Иттифоқининг амалдаги раиси бўлган Германия ҳам Москвага қарши санкцияларни муҳокама қилади, деди 6 сентябр куни мамлакат ташқи ишлар вазири.\n«Россия яқин кунларда воқеага ойдинлик киритишга ёрдам бермас экан, биз иттифоқчиларимиз билан жавоб чораларини муҳокама қилишга мажбур бўламиз», деди Хайко Маас Германиянинг Bild нашрига.\nЗаҳарлаш амалиёти ортида Кремл турганига ишора қилувчи «бир неча аломатлар» бор эди, деди Маас 6 сентябрь куни.\n«Россия ҳукумати Навалнийни заҳарлашда ишлатилган ҳалокатли моддани ўтмишда ҳам қўллаган», деб қўшимча қилди у.\n«Новичокдан жуда камчилик фойдалана олади, Россия махсус хизматлари бу заҳарни собиқ жосус Сергей Скрипалга қарши ҳужумда ҳам қўллаган», деди у Солсберидаги 2018 йилги ҳужумни назарда тутиб.\nЗаҳарлаш амалиётлари тарихи\nТарихда Кремлнинг Россия ичида ва ундан ташқаридаги мухолифат арбобларини заҳарлаши ҳамда ички ва ташқи манфаатлар йўлида гибрид уруш тактикасидан фойдаланишига оид мисоллар талайгина.\n2018 йилнинг март ойида Британиянинг Солсбери шаҳрида асабни фалажловчи «Новичок» моддаси билан заҳарланиш туфайли собиқ россиялик икки тарафлама жосус Сергей Скрипаль ва унинг қизи ҳушсиз ҳолатда топилган эди.\nКремлга қарши бўлган фаоллардан бири Петр Верзилов 2018 йил сентябр ойида тиббий препаратдан заҳарланиш ортидан касалхонага ётқизилган.\n2006 йил ноябр ойида Кремлга қарши сўзлаган собиқ россиялик жосус Александр Литвиненко Лондондаги меҳмонхоналарнинг бирида юқори радиоактив Полоний-210 моддаси қўшилган чой ичиши ортидан вафот этган.\nШунингдек, 2004 йил сентябр ойида президентлик учун Россия қўлловидаги номзодга қарши кампания олиб борган украиналик сиёсатчи Виктор Юшченко катта миқдордаги диоксин моддасидан заҳарланиш туфайли ҳалок бўлаёзган эди.\nРоссия «Навальнийга» ўхшаган харомхўрлардан собиқ Совет давридагидек халос бўлмаётганидан, унинг ўрнига демократик бўлиш мақсадида қўйиб берганидан афсусдаман...\nПутинчилар Навалний учун жавоб беради ҳали.\n«Новичок»нинг қўлланиши Навалний ҳаётига суиқасд ортида Кремл турганини кўрсатмоқда\nГермания Путиннинг энг асосий сиёсий рақиби фақат Россия махсус хизматлари фойдаланадиган жанговар кимёвий модда билан заҳарланганини тасдиқловчи «аниқ далилларни» тақдим этган.\nНавалнийнинг заҳарланиши ортидан Россияда сиёсий уйғониш умиди пайдо бўлмоқда\nНавалний ҳаётига суиқасд ортида Кремл турганига ишора қилувчи далиллар кўпайиб борар экан, айрим сайловчилар 13 сентябр куни бўлиб ўтадиган маҳаллий сайловларда мухолифатчи ҳаракатини қўллаб-қувватлашга ваъда беришган.\nНавалнийга суиқасд ва Беларусдаги тартибсизлар ўртасида боғлиқлик кўринмоқда\nНавалнийга қилинган ҳужум Путин режимининг қўшни Беларусда кучайиб бораётган мухолифат олдида қанчалик заиф ва хавотирланиб қолганини кўрсатмоқда.


Сульшер: «Клублар Суперлигадан воз кечганидан хурсандман»\n«Манчестер Юнайтед» бош мураббийии Оле-Гуннар Сульшер Суперлига ва мухлисларнинг норозилиги ҳақида фикрини билдирди.\n«Клублар жиддий қарор қабул қилишдан аввал мухлислар фикрини ҳам эшитиши муҳим. Бу борада ўзаро фикрлар алмашинуви бўлиши керак. Клублар Суперлига лойиҳасидан воз кечганидан хурсандман. Бундай тижорий турнирлар олдинга юриш учун ягона йўл бўлиб қолмаслиги лозим. Мухлисларнинг норозилик намойишлари ҳам тинч йўл билан амалга оширилиши муҳим», - дея Сульшернинг сўзларини келтирган The Guardian.\nАввалроқ, «МЮ» ва Англиянинг бошқа клублари Суперлигадан чиқишини эълон қилгач, «Манчестер Юнайтед» вице-президенти Эд Вудворд 8 йиллик фаолиятидан кейин йил якунида истеъфога чиқиши ҳақида эълон қилинганди.


Ўзбекистон олтин заҳиралари кўлами бўйича дунёда нечанчи ўринни эгаллади? » Ўзбекистон янгиликлари – Zamin.uz\nДунёдаги марказий банклар 2019 йилнинг биринчи чорагида охирги олти йил ичидаги рекорд миқдорда олтин сотиб олди - 145,5 тонна. Бу ўтган йилнинг шу даврига қараганда 68 фоизга кўп, дейилади World Gold Council ҳисоботида.\nАсосий харидор Россия Марказий банки бўлиб, у 55,3 тонна олтин сотиб олди ҳамда захираларни 2168,3 тоннага етказди.\nМамлакатлар даражасида сотув ҳажми 11,3 тоннани ташкил этди. Ҳисоботда қайд этилишича, бу сўнгги вақтда сотувларнинг энг юқори даражасидир. Сотувчига, асосан, учта марказий банк айланди - Ўзбекистон, Мўғулистон ва Тожикистон.\nWorld Gold Council’га ўз захиралари ҳақида маълумот беришни март ойида бошланган Ўзбекистон 6,2 тонна сотди. Мўғулистоннинг захиралари 3,4 тонна олтинга, Тожикистонда 1 тоннага камайди.\n2019 йил 1 май ҳолатига кўра, Ўзбекистон захиралардаги олтин кўлами бўйича дунёда 16-ўринни эгаллаб турибди - 348,4 тонна. Бу мамлакат олтин-валюта захиралари тузилмасида 53%ни ташкил этади. Мамлакатга яқин ўринлардан Қозоғистон (15-ўрин, 361,7 тонна, 56%) ва Саудия Арабистони (17-ўрин, 323,1 тонна, 3%) жой олди.\nЗахиралар бўйича биринчи ўринда АҚШ - 8 133,5 тонна, иккинчи ўрин Германияда (3 369,7 тонна), учинчи - Халқаро валюта жамғармаси (2 814 тонна).\nЯнгиликлар » Ўзбекистон » Ўзбекистон олтин заҳиралари кўлами бўйича дунёда нечанчи ўринни эгаллади?


Бугун Арманистонда парламент сайловлари ўтказилди.\n27 феврал 2021, Тошкент вақти: 21:41\nСиëсий кузатувчиларга кўра, парламентдаги 131 ўрин учун берилган овозларнинг асосий қисмини президент Роберт Кочарянга тарафдор бўлган Республикачи партия ва мухолифат гуруҳларининг Адолат иттифоқи олиши мумкин.\nАдолат иттифоқига бошчилик қилаëтган Степан Демирчян март ойида бўлиб ўтган президентлик сайловида мағлубиятга учраган эди. Европада Хавфсизлик ва Ҳамкорлик ташкилоти мазкур президентлик сайлови эркин бўлмаганини ва овоз бериш қоидалари бузилганини билдирди.\nБугунги парламент сайловларининг дастлабки натижалари эртага эълон қилиниши кутилмоқда.


Олий таълим муассасаларида аънавий таълим қачондан бошланади? - zarnews.uz\nУшбу саволга Олий ва ўрта-махсус таълим вазирлиги бошқарма бошлиғи Абдували Холиқов жавоб берди:\n«Бугунги кунда Олий ва ўрта махсус таълим вазирлиги Соғлиқни сақлаш вазирлиги билан шу масала бўйича ишламоқда. Янгилик бўлса, тезкорлик билан эълон қиламиз. Нафақат талабалар, балки ўқитувчилар ҳам анъанавий таълимни соғинган.\nБундан ташқари, туманларда интернетга кириш имконияти йўқ талабалар учун марказлар ташкил этиляпти ва талабаларнинг онлайн таълим олиши учун имконият яратиляпти», деди Абдували Холиқов.\nШунингдек, махсус таълим вазирлиги вакили олий таълим тизимидаги талабаларнинг кўпчилиги ётқохоналарда яшаши, бундай вазиятда карантин қоидаларига амал қилиш даражаси сусайиши мумкинлигини алоҳида қайд этди.


Технология 08:30 / 21.09.2020 45548\nVivo компанияси 6,47-дюймли HD+ дисплейи, USB Type-C порти ҳамда 5000 мАч сиғимли аккумуляторига эга янги Y30 смартфонини тақдим этади. Смартфонда шунингдек, асосий квадрокамера ҳам мавжуд.\nКўзни қамаштирувчи 3D ранглар\nЯнги vivo Y30 смартфони икки хил рангда бўлади:\nЗумрад қора ранг\nҚора ва яшил рангли қатламлар чақнаб туради, сояда сувдаги тўлқинлар каби жилоланади.\nПорлоқ мовий ранг\nРангдаги нурлар нафисликни акс эттирган ҳолда рақсга тушади.\nСмартфоннинг ташқи қиёфаси\nКўк рангни фильтрловчи қулай экранга эга смартфон кўзга тушадиган босимни енгиллаштиришга ёрдам беради. Катта 6,47 дюймли дисплей эса нозик рамка ва 19.5:9 оптимал мувофиқликка эга бўлиб, экраннинг сиртга нисбати 89.24 фоизни ташкил этади.\nКатта сиғимли аккумулятор\n5000 мАч, бу эса кун давомида ишлаш имконини беради. Смартфонни симметрик USB Type-C орқали тезда зарядлаш имкони мавжуд. Type-C порт уйқудан олдин қувватловчи кабелни адашмай улаш имконини беради. 5В/1A қайтарма қувватлаш технологияси билан эса телефон бошқа бир телефон ёки қатор қурилмалар учун қувват манбаига айланиши мумкин.\nТўлиқ қувватланиш қуйидаги ишларни амалга оширишга етади:\nВидео томоша қилиш: 12 соат\nЎйинлар ўйнаш: 11 соат\nМусиқа тинглаш: 46 соат\nСмартфоннинг асосий камера дизайни 2020 йилнинг энг тренддаги дизайни ҳисобланади. AI Квадрокамера юқори даражадаги кенг бурчакли асосий камера (13MП), қўшимча кенг бурчакли камера (8МП), макро камера (2МП) ҳамда bokeh (2МП) камерадан ташкил топган. Сиз Y30 билан ажойиб онларни худди профессионал фотограф сингари суратга туширишингиз мумкин.\nY30 қандай қилиб ажойиб сельфилар олади?\n■ Овозли бошқарув: энди сиз шунчаки «Cheese» десангиз кифоя, телефон сизнинг қўлларингиз бандлигига қарамай, мустақил равишда суратга олади.\n■ Кафт ёрдамида: атрофда шовқин бўлганида, телефон камерасига кафтингизни кўрсатинг ва шу зайлда 3 секунд тутиб туринг. Қарабсизки, сурат тайёр!\n4 ГБ + 64 ГБ катта ҳажмли Комбо\n4 ГБ + 64 ГБ хотира ҳажмига эга Y30 хотира комбинацияси сизга ҳаётингизнинг турли онларида олинган суратлар ва видеоларни майдонни мунтазам очиб борган ҳолда сақлаб қолиш имконини беради.\nY30 смартфонининг асосий хусусиятлари:\nПроцессор: MTK Helio P35, 2.0 ГГц, 12 нм\nХотира: 4 ГБ ОЗУ + 64 ГБ ПЗУ, 256 ГБгача кенгайтириш\nОперацион тизим: Funtouch ОС 10\nДисплей: 6.47" Ultra O дисплей, 19.5:9, 1560*720, 89.24 фоиз нисбатда\nҚурилма ранглари: Зумрад қора ранг/Порлоқ мовий ранг\nФронталь камера: f/2.05 (8MП)\nАсосий камера: f/2.2 (13MП Асосий) + f/2.2 (8MП юқори даражадаги катта кенгликдаги) +\nf/2.4 (2Mп bokeh) + f/2.4 (2MП макро)\nҚаердан харид қилиш мумкин?\nЯнги смартфонни Ўзбекистон бўйлаб харид қилиш мумкин. Жумладан, MediaPark, Elmakon, Idea, Olcha.uz, Radius, Technoshop, Danweek, Idea, Goodzone дўконлари тармоғи ҳамда Малика ва Абу Сахий савдо мажмуаларидан топиш мумкин.


Ўзбекистон президентининг давлат хизмати ва ҳокимият вакиллик органлари билан ҳамкорлик қилиш масалалари бўйича маслаҳатчиси ўринбосари тайинланди.\nДавлат раҳбари сайтида эълон қилинган фармон матнига кўра, Абдуманноп Абдужабборович Тўлаганов Ўзбекистон президентининг давлат хизмати ва ҳокимият вакиллик органлари билан ҳамкорлик қилиш масалалари бўйича маслаҳатчиси ўринбосари лавозимида иш бошлади.\nМаълумот учун, Абдуманноп Тўлаганов юридик фанлар доктори, профессор ҳисобланади.\nУ янги лавозимда Акмал Бекмуродовнинг ўрнида иш бошлаган. 2020 йилнинг ноябридан буён Президентнинг давлат хизмати ва ҳокимият вакиллик органлари билан ҳамкорлик қилиш масалалари бўйича маслаҳатчисининг ўринбосари - Давлат бошқаруви академияси ректори сифатида ишлаб келган Бекмуродов эндиликда фақат ректорлик лавозимини ўзида сақлаб қолган.\nЎзбекистон президентининг давлат хизмати ва ҳокимият вакиллик органлари билан ҳамкорлик қилиш масалалари бўйича маслаҳатчиси лавозими ҳозирда вакант турибди. Бу лавозимда 2019-2020 йилларда Шерзод Кудбиев ишлаган, у ўтган йил майида Давлат солиқ қўмитаси раислигига ўтказилганидан буён бу лавозим бўш қолмоқда.\nАйни вақтда Қаҳрамон Қуронбоев ва Умар Исмоилов президентнинг давлат хизмати ва ҳокимият вакиллик органлари билан ҳамкорлик қилиш масалалари бўйича маслаҳатчиси ўринбосари лавозимида ишлаб келяпти.


Ироқнинг Германиядаги элчихонасига бостириб кириб, бир неча кишини беш соат давомида гаровда ушлаб турган ироқ мухолифати аъзолари бугун Берлин суди олдида ҳозир бўлдилар.\nКеча Германия полицияси элчихона биносини штурм билан ишғол этди. Жароҳатланганлар йўқ. Гаровга олинганлар озод этилиб, ҳужум уюштирган беш киши хибсга олинди. Берлин полицияси маълумотларига кўра, улар ёнидан ўқ отар тўппонча, болта ва икки газ балони топилган. Ўзларини "Демократик Ироқ мухолифати" деб атаётган ушбу гуруҳ аъзолари, Саддам Хусайин режимига норозилик белгиси сифатида элчихона биносини босиб олишганини айтишди. Америка Қўшма Штатлари Ироқнинг Германиядаги элчихонасига уюштирилган ҳужумларни қоралади.


US Open-2020 чемпиони ўтган йилги гонорардан салкам миллион доллар кам олади (тўлиқ гонорарлар тақсимоти) / Olamsport.com\nUS Open-2020 чемпиони ўтган йилги гонорардан салкам миллион доллар кам олади (тўлиқ гонорарлар тақсимоти)\nТеглар : Катта ДубулғаТеннисUS Open\n"Катта Дубулға" туркумига кирувчи US Open турнири ташкилотчилари теннисчиларга кафолатланган гонорарлар суммасини эълон қилди.\nБу йилги мукофот жамғармаси ўтган сафарги умумий гонорар фондининг 95 фоизини ташкил этади. Яъни, гонорар жамғармаси 5 % қисқариб, 57 миллиондан 53,4 миллион долларга камайтирилди. Бу суммага коронавирус пандемияси сабаб теннисчиларга бериладиган 7,6 миллион доллар ҳам киритилган.\nШу тариқа, турнирнинг асосий тўр биринчи даврасида иштирок этадиган эркак ва аёл теннисчилар натижадан қатъий назар 61 000 долларлик (ўтган йилгидан 3000 доллар кам) чекни қўлга киритишади. Иккинчи босқич учун 100 000, учинчи даврага 163 000 доллар тайёрлаб қўйилган. Тўртинчи даврага чиққан теннисчилар 250 000 доллар (ўтган йилгидан 30 000 доллар кам), чорак финалга етиб келганлар 425 000 (ўтган йилгидан 75 000 кам), ярим финал - 800 000 (ўтган йилгидан 160 000 кам), финал қатнашчиси - 1,5 миллион (ўтган йилгидан 400 000 кам) гонорарга эга бўлади. Чемпион теннисчи ўз ҳамёнини 3 миллион (ўтган йилгидан 850 000 кам) долларга бойитиб олади.


GM UZBEKISTAN яна бир автосалон БИЛАН ДИЛЕРЛИК КЕЛИШУВИНИ БЕКОР ҚИЛДИ - UzNews.uz\nЯна бир дилер мавжуд автомобилларни омборда ортиқча сақлаб келган.\n«Ўзавтосаноат» АЖ мониторинг давомида аниқланган қонунбузарликлар сабаб GM Uzbekistan «Қашқадарё Автотеххизмат» МЧЖ билан дилерлик келишувини бекор қилганлигини маълум қилди. Бу ҳақда Ўзавтосаноат Матбуот хизмати хабар берди.\nКомпания фаолиятида камчиликларга йўл қўяётган дилерлик марказлари фаолиятини аниқлашда давом этаётгани маълум қилинган.\nАвтосалон фаолияти, шунингдек автомобиллар сақланаётган омборхоналарда аниқланган қуйидаги қоидабузарликлар келишув бекор қилинишига олиб келган:\n- 2018 йилнинг январь ойидан ҳозирги даврга қадар GM Uzbekistan компаниясига жисмоний ва юридик шахслардан “Қашқадарё Автотеххизмат” МЧЖ дилерлик корхонаси фаолиятига доир 420 та мурожаат келиб тушган. Шундан 117 та мурожаат дилерлик корхонасининг мижозларга нисбатан қўпол ва ҳақоратомуз ҳаракатлари ёки ҳаракатсизлиги билан боғлиқ. Шунингдек 10 та мурожаатда мижозлар томонидан “Қашқадарё Автотеххизмат” МЧЖ ходимининг коррупцион ҳаракатларига оид далиллар келтирилган.\n- Автомобиллар сотишни ҳисобга олишга доир ҳужжатлар ўрганилганда дилерлик корхонаси ва мижоз ўртасида имзоланмаган шартномалар мавжудлиги аниқланди. Шунингдек шартномалар ва бошқа ҳужжатлар ўрганилганда мижозларнинг имзолари ҳаққоний эмас деб гумон қилинди. Ушбу ҳужжатларнинг ҳаққонийлигини аниқлаш мақсадида экспертиза учун тегишли идораларга тақдим этилади.\n- автомобили ҳали берилмаган 487 та шартномалар ўрганилганда мижозлар имзоси бўлмаган 47 та шартнома борлиги аниқланди.\n- Дилерда мавжуд автомобиллар ҳисоб-китоб қилинганда омборда ортиқча сақланаётган автомобиллар мавжудлиги аниқланди.\n- автомобилини кутаётган айрим харидорларга қўнғироқ қилинганда уларга автомобиллари салонга етказилганлиги ҳақида огоҳлантирилмаганликлари аниқланди. Бундан ташқари, айрим харидорлар 2018 йилнинг 10 сентябридан 6 ноябрига қадар GM Uzbekistan акцияси доирасида "Spark" автомобилини харид қилган харидорларга велосипедлар олиш учун ваучер берилмаганлиги аниқланди.\n- Автосалонда call-марказ ва қўнғироқ қабул қилиш учун масъул ходим бўлмаган.\nЭслатиб ўтамиз, агар сиздан дилерлик марказлари томонидан автомобиль харид қилиш учун қўшимча пул талаб қилишса, дарҳол 78 141 77 77 рақамлари орқали GM Uzbekistan колл-марказига ёки Ўзбекистон Республикаси Бош Прокуратурасининг 10-07 ягона ишонч рақамларига мурожаат қилишингизни сўраймиз.\nАнтикоррупционное агентство обратило внимание на покупку Captiva хокимиятом Паркентского района\nМожно ли делать прививки от гриппа переболевшим COVID-19?\nCOVID-19’дан тузалганларни гриппга қарши вакцина қилиш мумкинми?\n21 сентябрь, 13:23\nХалқ таълими вазирлиги чет тили ўқитувчиcининг хатоси учун узр сўради\n21 сентябрь, 12:59\nДенис Истомин коронавирусга чалинган. У йирик мусобақани ўтказиб юборади\n21 сентябрь, 12:10\n21 сентябрь, 11:48


Форекс Мақолалар | Форекс Торговля\nФорекс (Forex) - бу халқаро банклараро валюталар бозори. Форекс Савдо валюталарни сотиб олиш ва сотишдан иборат. Валюталар курсининг доимий ўзгариб туриши муносабати билан бундай кейинги ҳаракатни тўғри белгилаб олиб валютани анча паст нархда хариб қилиб ва анча юқори нархда сотиб фойда олиш мумкин (масалан, янгиликни тўғри аниқлаш).\nФорекс бозори иштирокчилари қуйидагилар ҳисобланади: банклар (марказий ва тижорат), пенсия жамғармалари, суғурта компаниялари, брокерлар, дилерлар ва хусусий инвесторлар. Иштирокчиларнинг улкан миқдори ва битимларнинг тегишли йирик ҳажми туфайли бир неча сония ичида бундай битимлардан жуда кўп миқдорда тузилади.\nФорекс бозорида савдо қилиш учун катта капитал талаб этилмайди, чунки брокер кредит-кредит елкасини тақдим этади. Унинг миқдори депозитнинг ўзининг юз карра катталигини ташкил этади, бу шуни англатадики, трейдер (Форексда савдо қилувчи иштирокчи) бозорга битимни амалга ошириш учун фойдаланадиган суммасидан юз марта ортиқ бўлган маблағ билан чиқади.\nФорексда савдо битими икки қисмдан иборат бўлади. Биринчиси - трейдер позицияни маълум бир валюта жуфтлиги бўйича очади. Иккинчиси - у мос равишда позицияни шу жуфтлик бўйича ёпади. Форексда савдо битимлари бир неча сония ичида тузилади. Бироқ трейдерлар тузган шу даражада кўп миқдордаги битимлар нархнинг шаклланишига жиддий таъсир кўрсата олмайди.\nФорексда савдо қилиш учун очилган позициялар - бу брокерга бир валютанинг маълум миқдорига бошқа валютанинг маълум бир миқдорини сотиб олиш учун талаб қилиш жараёнидир. Жуфтликда биринчи ўринда турган таянч валютанинг қиймати котировка қилинаётган бирликларда ифодаланадиган котировка дейилади. У икки рақамдан иборат бўлади: Бид бу бўйича котировка қилинадиган валютага таянч валюта сотилади ва Ask бу бўйича мос равишда бу қиймат бўйича харид қилинади. Улар орасидаги фарқ спред деб аталади, (у брокернинг асосий даромад манбаи ҳисобланади) пункт деб эса - нархнинг минимал йўл қўйилган ўзгаришига айтилади. Валюта курслари бўйича маълумотдан Форекс бозорида савдо қилувчилар доим эркин фойдалана олишлари мумкин.\nФорексда савдо бир неча усулда амалга оширилади. Бу усуллар маълум савдо стратегияларини назарда тутади. Форексда савдо қилишдан катта тажрибага эга бўлган трейдерлар бир неча йиллар мобайнида ўзларининг шахсий стратегияларини ишлаб чиқадилар, аммо ўзини ижобий томондан яхши кўрсатган ва вақт давомида текширилган бир қатор стратегиялар бор:\n- Кундузги савдо (кун ичи амалган ошириладиган қисқа муддатли савдо) Бу - трейдер томонидан қисқа вақт оралига, бир-икки дақиқадан икки соатгача бўлган даврли битимларни очишдир. Бундай битимлар одатда ўша савдо куни ёпилади ва деярли ҳеч қачон кейинги курга кўчирилмайди. Одатда, қисқа муддатли савдо 1 ва 5 дақиқали графиклар комбинациясидан фойдалаинш билан тавсифланади.\n- Янгиликлар вақтида савдо қилиш. Савдо қилишнинг бунадй туридан фойдаланадиган трейдерлар чиққан янгиликлар бўйича аниқ таҳлиллар қилиб, доимий даромадга эга бўлишлари мумкин. Шу билан бирга, бу янгиликларни нотўғри таҳлил қилиш ва позицияни нотўғри очиш жиддий зарар олиб келиши мумкин.\n- Ўртача муддатли савдо. Савдонинг мазкур туриш шуниси билан тавсифланадики, трейдер битимларни узоқ муддатга (бир-икки кундан бир-икки ойгагча) очади. Бундай турдаги савдода агар битим камида бир неча кун очиқ қолса, катта фойда олиш мумкин бўлади. Бундай битимларни қўллаб-қувватлаш учун яхшигина капитал талаб этилади.\n- Форексда савдо қилишда Техник таҳлил валюта жуфтликлари графикларининг турли хилларини (бар, япон шамлари, чизиқли) ва уларда акс этиладиган фигураларни тўғри баҳолаш ва таҳлил қилиш кўринмасидан иборат бўлади, бу эса валюта жуфтликлари курсларининг ўзгаришини олдиндан билиб олишга имкон беради.\n- Керри Трейд. Бу валюталар жуфти фозилари бўйича ставкалар фарқидан фойда олишдир. Савдо қилишнинг мазкур туридан фойдаланишда трейдернинг битимлари жуда узоқ даврга (икки-уч ойдан бошлаб, бир йилгача ва ундан ортиқ) очиқлигича қолади.\nБундай савдода катта капитал бўлиши назарда тутилади. У тўғри йўналишда нархнинг ўзгаришигача зарар билан ёпмаслик учун битимнинг фойдали бўла бошлагунча вақтни кутиш учун талаб қилинади.\nФорекс бозорида савдо қилишнинг қулайликларидан бири шундаки, унда иш суткасига йигирма тўрт соат, ҳафтасига беш кун мобайнида давом этади (Душанбадан шанбагача). Бош офис билан вақтдаги фарққа қарамасдан (соат минтақалари орасидаги фарқ туфайли) савдоларда иштирок этишда давом этиш мумкин. Форексда бундай савдо қилиш имкониятини жаҳон молия марказлари беришади, уларнинг бошида миллий банклар халкаро банклар билан биргаликда туришади, халқаро банкларда жаҳондаги турли мамлакатларнинг капиталлари туради.\nУларнинг энг йириклари Нью-Йоркда, Лондонда, Токиода, Парижда, Люксембургда, Сингапурда, Австрияда жойлашган. Улар Форексда бутун кун давомида, шунингдек кечаси савдо қилиш учун ликвидликни қўллаб-қувватлашга имкон беради.


Киприк тўкилишинг 5 сабаби - Daryo\n15:45, 18.05.2021 8167\nКўзларни чанг ва зарарланишлардан ҳимоя қиладиган киприкларнинг тўкилишига нафақат ташқи омиллар балки саломатлик билан боғлиқ муаммолар ҳам сабаб бўлиши мумкин.\nПарҳез қилиш, нотўғри овқатланиш ва рациондаги маҳсулотларнинг балансда бўлмаслиги киприклар тўкилишига олиб келади. Киприклар соғлом ўсиши учун: темир, магний, А, B, E витаминлари ва биотин муҳим саналади. Айнан шу сабаб ҳам барра сабзавот ва мевалар, балиқ-гўшт маҳсулотлари, кўкат ҳамда ёнғоқлардан тайёрланган таомларни истеъмол қилиш керак.\nНейродермит, герпес, псориаз ва қовоқлар атрофида намоён бўлган бошқа касалликлар нохуш ҳолатларни келтириб чиқаради. Одам қўли билан қашиган ва тегингани сабаб эса киприклар тўкила бошлайди. Бундай вақтда ўзбошимчалик билан даволанмасдан шифокорга мурожаат қилиш, вақтинча макияж қилмай туриш лозим.\nГормонлар билан боғлиқ муаммолар мавжудлиги, организмда витаминлар етишмаслиги эса киприклар тўкилишига олиб келади. Бундай вақтда киприклар учун зардоб харид қилишдан аввал мутахассис билан маслаҳатлашиш керак.\nКиприк қайрилтирадиган воситадан нотўғри фойдаланиш\nКиприкларни туш суртишдан аввал «тоза» вақтида қайрилтириш керак. Бу қоидага амал қилмаслик киприклар структурасига зарар етказиши мумкин.\nСифатсиз тушдан фойдаланиш\nАрзон, сифатли бўлмаган тушлар таркибида тери ва шиллиқ қаватга зарар етказадиган синтетик қўшимчалар ҳамда фаол компонентлар бисёр бўлади. Шу сабаб ҳам хариддан аввал таркибини ўрганиш ва ичига яллиғланиш келтириб чиқарадиган бактерия ҳамда вируслар тўпланишини инобатга олиб, ҳар икки-тўрт ойда янгилаб туриш лозим.\nУй шароитида қош ва киприкларни қалинлаштирувчи оддий усуллар\nУзоқ вақт сақланувчи ҳамда ювиш осон бўлган тушлар\n05:05 Бугун 40\nЛа Лига. «Барселона» мавсумни мағлубият билан якунлади, «Атлетико» ва «Севилья»да ғалаба\n23:40, 22.05.2022 8529\n23:08, 22.05.2022 12449\n23:05, 22.05.2022 17649\n14:16, 21.05.2022 77546\n23:17, 21.05.2022 76044\n07:30, 22.05.2022 68298\n18:55, 21.05.2022 51571


«Челси»нинг ёзги трансферлардаги муваффақиятсизлиги тарихи ҳақида янги маълумотлар\n18:04 / 05.09.2017\n«Эвертон» ярим ҳимоячиси Росс Барклининг «Челси»га трансфери барбод бўлгани сабаблари ошкор қилинди.\n31 август куни, трансфер даричасининг сўнгги кунида Баркли Лондонда тиббий кўрикдан ўтган, лекин энг сўнгги паллада фикрини ўзгартириб, ортга қайтиб кетганди.\nThe Times нашрининг хабарига қараганда, «Челси» раҳбарлари бош мураббий Антонио Контени трансфер бўйича музокаралардан четлатишган. Баркли эса, ўзининг клубдаги ўрни борасида бош мураббий билан гаплашишни истаган. Клуб Контега Баркли билан гаплашишни тақиқлаб қўйганди. Натижада, талаби қондирилмагач, Баркли «Челси»га ўтишдан бош тортган.\nАнтонио Контенинг музокараларга қўйилмаслиги сабаби ҳам жуда қизиқ. Италиялик мураббийнинг аралашуви оқибатида Алекс Окслейд-Чемберленнинг трансфери амалга ошмай қолгани маълум бўлмоқда.\nАвгуст ойи охирларида Алекс 35 миллион фунт эвазига «Челси»га ўтаётгани ҳақида хабарлар тарқалганди. Кейин эса, англиялик футболчи «Ливерпуль»ни танлади. Унинг фикрини ўзгартиришида Конте билан суҳбат сабаб бўлган. Мураббий унга Виктор Мозес билан биргаликда ўнг қанотда вингбек позициясида ўйнашини айтади. Окслейд-Чемберлейн эса, кўпроқ ҳужумкор ярим ҳимоячи сифатида ўйнашни маъқул кўраётган эди.


Ислом шоир (1874-1953) | www.ziyouz.uz\nБош саҳифа Ўзбек зиёлилариИслом шоир (1874-1953)\nИслом шоир Назар ўғли (1874 нарпай тумани — 1953.17.7) — ўзбек бахшиси. Ўзбекистон халқ шоири (1940). Нарпай достончилик мактаби вакили. Эрназар шоирнинг шогирди.\nБобоси Ражаб шоирдан дўмбира чертишни, терма ва достон куйлашни ўрганган. 22 ёшида достончи сифатида танилган, 30 га яқин халқ достонларини, кўпгина халқ қўшиқ ва эртакларини ёд билган.\nЎзбекистон шаҳар ва қишлоқларини кезиб, «Алпомиш», «Кунтуғмиш», «Гўрўғли», «Орзигул», «Равшанхон», «Гулихиромон», «Якка Аҳмад» достонларини, Махтумкули, Бердақ, Машраб ва бошқаларнинг шеърларини куйлаган. Ислом шоир репертуаридаги айрим достонларда ўзбек халқ эпосининг ижтимоий адолатсизлик ва унга қарши кураш ғояси («Орзигул», «Зулфизар билан Авазхон» ва б.), халқчиллик мавзуи («Кунтуғмиш ва «Соҳибқирон») ўз ифодасини топган.\n«Бўл омон», «Меҳрибонлар, ҳормангиз» ва бошқа термаларида меҳнат кишисининг турмуши тараннум қилинган. 2-жаҳон уруши йилларида чоп этилган «Жангнома» (1941), «Қаҳрамоннома» (1942) тўпламларида ўзбек жангчиларининг мардлик ва жасоратлиги улуғланган.\nИслом шоирнинг урушдан кейинги йиллар ижодида ижодий меҳнат («Ободлик учун», «Тинчлик бўлур барқарор»), тинчлик учун кураш («Тинчлик жарчиси», Нозим Ҳикматга бағишланган) мавзулари муҳим ўрин эгаллайди. Ислом шоир асарлари бадиий мукаммаллиги, замонавийлиги, тилининг халқ иборалари, мақоллар, ҳикматли сўзларга бойлиги билан ажралиб туради. Ундан «Орзигул», «Гулихиромон», «Соҳибқирон», «Эрали ва Шерали», «Кунтуғмиш», «Тоҳир ва Зуҳра» каби достонлар ва бир қанча термалар ёзиб олиб, нашр этилган. Айримлари қардош халқлар тилларига таржима қилинган.\nНарпай туманида куча ва мактабга Ислом шоир номи берилган. 1975 йилда шоир таваллудининг 100 йиллиги нишонланди.\n← Аввалги Аввалги Рожий Хўқандий (1871-1924)\nКейинги → Кейинги: Иброҳим Даврон (1874-1922)


ДХМлардаги тезкор хизматлар учун алоҳида тарифлар тўғрисида изоҳ берилди\n17:36 / 12.03.2020\nСўнгги кунларда давлат хизматлари марказларида тезкор хизматлар учун алоҳида тарифлар белгиланганлиги, маълумотлар давлат тилида берилмаётгани ва бошқа шу каби хабарлар турли тушунмовчиликларга сабаб бўлмоқда. Шуни эътиборга олиб давлат хизматлари марказлари қандай ишлаши ва нима ҳисобидан молиялаштирилишини, шунингдек, у ерда юзага келаётган муаммоларнинг сабабларини ойдинлаштириш мақсадга мувофиқ.\nДХМлар нима учун керак?\nДХМлар 2017 йил 12 декабрдаги Президент Фармони билан ташкил этилган бўлиб, бундан қуйидаги асосий мақсадлар кўзда тутилган:\nа) давлат хизматлари кўрсатишни қулайлаштириш, оптималлаштириш, самарадорлигини ошириш;\nб) рақамли технологиялар ёрдамида замонавий ишлашга ўтиш ва коррупция омилларини йўққа чиқариш;\nв) электрон тизим воситасида шаффофлик ва тезкорликни таъминлаш.\nДХМлар қандай ишлайди?\nДунёда кенг ёйилган ушбу тизим қайсидир мамлакатларда мустақил тузилма, айримларида у ёки бу давлат органи таркибида фаолият юритади. Шунингдек, давлат хизматларини фақат ДХМлар орқали ёки аралаш (ДХМ + анъанавий реал ҳужжат айланиши) тарзида кўрсатиш вариантлари ҳам жаҳон тажрибасида учраб туради. Ўзбекистонда давлат хизматлари фақат ДХМлар орқали кўрсатилади (белгиланган хизмат турлари).\nДХМлар турли ташкилотлар ва идораларнинг электрон ахборот базаларига уланади ва уларда бор маълумотларни тезкор, ҳеч ўзгаришсиз, қалбакилаштиришларга йўл қўймаган ҳолда фуқароларга тақдим қилади. Бунда тизим маълумотларнинг мазмуни, тили ва сифатига аралашмайди, ахборотни базада қандай бўлса, шундай чиқариб беради.\nДХМлар давлат бюджетидан молиялаштириладими?\nЙўқ. ДХМлар ўзини ўзи таъминловчи ташкилот бўлиб, давлат бюджетидан молиялаштирилмайди.\nНега айрим тўловлар қиммат?\nБугунги кунда ДХМларда кўрсатилаётган хизматларнинг 58 фоизи бепул, фақат 42 фоизигина пулликдир.\nАйрим хизмат турлари учун фуқаро маълум миқдорда тўлов тўлаши мумкин. Масалан, ўрта махсус, касб-ҳунар, олий таълим тўғрисидаги ҳужжат нострификацияси учун БҲМнинг 3 баравари (669 минг сўм) тўланади, бундан ДХМлар ҳисобига ушбу сумманинг 20 фоизигина тушади. Миллий ҳайдовчилик гувоҳномасини янги намунага алмаштириш учун эса БҲМнинг 70 фоизи (156 100 сўм) миқдорида давлат божи ундирилади ва бу суммадан кўрсатилган хизмат учун ҳеч қандай фоиз олинмайди.\nНима учун навбат катта?\n2017 йилгача Ягона дарча тарзида фақат тадбиркорларга бор-йўғи 17 та хизмат турини кўрсатган тузилма икки йилда 130 та хизмат тури кўрсатувчи катта тизимга айланди. Аммо ходимлар сони ҳамон ўзгармаган. Яъни мавжуд 201 та ДХМ да 2017 йилгача 1500 нафар оператор ишлаган бўлса, бу кўрсаткич ҳозир ҳам ўзгаришсиз турибди. Иш ҳажми эса етти-саккиз баробар ошган. Бир кунда (09.03.2020 ҳолатига кўра) республика бўйича қарийб 60 минг киши ДХМларга ариза қолдиради. Бир оператор 1 кунда ўртача 40 та фуқарога хизмат кўрсатади.\nБундан ташқари, ДХМлар сони аҳоли жон бошига ҳисоблаганда анча кам. Ҳозирда 201 та марказ фаолият юритаётган бўлса, жорий йилда яна 100 та шундай марказлар ишга туширилиши режалаштирилган. Солиштириш учун: аҳолиси Ўзбекистондан икки баробарга кам (17 млн) Нидерландияда 352 та ДХМ мавжуд ва уларда 600 дан ортиқ давлат хизматлари кўрсатилади. Ушбу фактнинг ўзиёқ бизда ҳали кўплаб ДХМларга эҳтиёж мавжудлигини кўрсатади.\nСўнгги икки йилда ДХМ операторлари, дастурчилари, менежерлари ва бошқа персоналлари олдига катта вазифа қўйилди. Яъни илгари 17 та хизматни кўрсатиб келган ходимлар бирданига 130 та хизмат турини тезкор кўрсатишга ўрганиши, яъни шунча йўналишни бирдек ўзлаштириб, ўз фаолиятини самарали ташкил этиши лозим бўлди. Бунинг учун етарли тажриба ва бироз вақт керак.\nДавлат хизматлари агентлиги ушбу муаммоларни мунтазам аниқлаб, бартараф этиш чоралари устида амалий ҳаракатлар қилмоқда. Масалан, кассаларга навбатларни қисқартириш учун электрон тўлов тизимлари жорий этилган. Шунингдек, электрон рақамли имзоси бор фуқаролар керакли хизматларни масофадан (масалан, уйдан, офисдан ва ҳ.к.) туриб ёки ДХМлардаги ўз-ўзига хизмат кўрсатиш нуқталарида ягона интерактив портал (my.gov.uz) орқали олишлари мумкин. Бунда уларга ДХМдаги ходимлар маслаҳат ва ёрдам беришади. Бироқ кўпчилик фуқаролар ушбу усуллардан бехабар ёки фойдаланишни билмайдилар/истамайдилар.\nБундан ташқари, ходимларнинг малакасини ошириш учун мунтазам равишда турли тренинглар ташкил этилади. Уларни меҳнатга яраша рағбатлантириш мақсадида фаолиятини индивидуал баҳолаш тизими жорий этилган.\nДХМлардаги узун навбатлар соҳа ривожланиб бориши ортидан яқин келажакда ижобий ечим топадиган масаладир.\nТезкор хизмат кўрсатиш учун алоҳида тарифлар нимага керак?\nДавлат хизматлари марказида навбат кутувчиларга қулайлик яратиш мақсадида қатор ишлар амалга оширилган. Хусусан, янги қурилган марказларда кенг, қулай, кондиционерли заллар, юмшоқ ҳудудлар, болалар майдончаси, кутубхона ва кафетерийлар мавжуд. Барча марказларни босқичма-босқич шундай реконструкция қилиш режалаштирилган ва амалга оширилмоқда.\nБундан ташқари, айрим фуқароларга хизматларни алоҳида тарифлар орқали тезкор кўрсатиш ҳам таклиф этилади. Бунинг бир қанча сабаблари бор.\nБиринчи, навбатларни тезлаштириш ёки айланиб ўтиш учун турли коррупцион туйнуклар қидиришга барҳам беради. Чунки иши тез битиши керак бўлган одам навбатга турмаслик, белгиланган муддатгача кутмаслик учун турли айланма йўлларни қидиради, шунда коррупция ва қонунбузарликлар риски ортади.\nИккинчи, тезкор хизмат кўрсатувчи ходим, унинг иш жиҳозлари ва фаолияти учун зарур бошқа воситалар ДХМлар бюджетига қўшимча юк бўлиб тушади ва улар қайсидир маблағлар ҳисобига молиялаштирилиши керак.\nУчинчи, ушбу хизматлар умумий хизмат кўрсатиш жараёнига ҳеч қандай таъсир кўрсатмайди, яъни умумий навбатда турган мижозларнинг навбат тартиби бу билан ўзгармайди.\nТўртинчи, алоҳида тариф асосида тезкор хизмат кўрсатувчи ходим бўш қолса, умумий тартибда навбатда турган мижозларга ҳам хизмат кўрсатиши мумкин, бу эса навбатларнинг камайишига олиб келади.\nБешинчи, бу тизим жаҳонда кенг қўлланилади ва ўз самарадорлигини исботлаган. Масалан, Нидерландияда йўқолган паспортни одатдаги тартибда тиклаш 74 евро, тезкор тартибда тиклаш эса 124 еврога тушади.\nОлтинчи, ушбу турдаги хизматдан келиб тушган маблағ ДХМлар фаолиятини ривожлантиришга сарфланади. Чунки мазкур тизим ахборот технологиялари ва замонавий техника янгиликларини мунтазам ва жадал равишда жорий этиш ҳамда кадрлар малакасини доимий равишда ошириб боришни тақозо қилади, бу эса катта маблағни талаб этади.\nЭлектрон давлат хизматлари кўрсатиш қарийб 30 йиллик тарихга эга. Нидерландияда 1994, Австралияда 1997, Канадада 2005 йилларда жорий этилган ушбу тизим Ўзбекистонда эндигина икки ёшни қаршилади. Тизим бугунги кунда шаклланиш ва ривожланиш жараёнини бошидан кечирмоқда. Шунга қарамай, у замон шиддатига ҳамоҳанг тарзда тезкор ривожланяпти. Бу жараёнга Давлат хизматлари агентлиги ва бутун тизим ходимлари жиддий сафарбар этилган.\n19:03 / 12.06.2020\nПандемия шароитидаги Ўзбекистон: онлайн давлат хизматлари истеъмоли ошдими?\nИжтимоий ҳимоя: иккита нафақа ва иккита маълумотнома ДХМ орқали берилади\n09:24 / 14.04.2020\nДХМ фаолиятини қайта кўриб чиқиш ва айрим хизматларни ўз ташкилотларига қайтариш таклиф қилинди


Шуҳрат Ҳайитов ТУРКИЙ ХАЛҚЛАР АДАБИЁТИДА БОБУР ИЖОДИ – Jahon adabiyoti\nШоҳ ва шоир Заҳириддин Муҳаммад Бобур яшаган давр, унинг ҳаёт ҳамда ижод йўли ҳақидаги дастлабки маълумотлар ўша замон ва ундан кейинги йилларда ёзилган манбаларда учраса-да,ижодини илмий томондан тадқиқ этиш, асарларини нашр эттириш ишлари, асосан, ХХ аср бошларидан амалга оширила бошланган.\nЗаҳириддин Муҳаммад Бобур яшаган давр ва ўша пайтдаги ижтимоий-сиёсий вазиятнинг туркий халқлар адабиётида ифода этилиши ҳақида сўз юритилганда, даставвал, Сайфи Чалабий (1582-1583 йилларда вафот этган) “Саёҳатнома”сини қайд этиш лозим. Ҳиндистон, Хитой бўйлаб қилган сафар таассуротлари асосида битилган “Саёҳатнома”Туркия султони Мурод III га бағишлаган. Асарда, асосан, XVI асрнинг биринчи ярмида Бобур ва Шайбонийлар ўртасида кечган уруш ҳаракатлари, шунингдек, Бобурнинг Шайбоний Убайдуллахонга йўллаган мактуби ҳамда унинг Ҳиндистонни эгаллашидан то Ҳумоюн давригача бўлган Ҳиндистон тарихи тасвирланади. Аммо Бобур ижоди ҳақида “Саёҳатнома”да фикр юритилмайди.\nҚардош халқлар адабиётида Заҳириддин Муҳаммад Бобур асарларини ўрганиш, илмий академик ва оммавий нашрларини эълон қилиш 1915 йилларга тўғри келади. Шундай қилиб туркий халқлар адабиёти тарихида Бобур Мирзо ижодига доир дастлабки илмий ноширлик ишлари туркиялик олим Ф.Кўпрулу томонидан амалга оширилган. Истанбулда шоир асарлари қўлёзма нусхасини топишга мушарраф бўлган олим бу қўлёзма ҳақида маълумот беради, шу асосда 1915 йилда “Миллий татаббулар” мажмуасининг 2, 3 ва 5-сонларида “Бобуршоҳнинг шеърлари” номи билан шоирнинг айни даврга қадар маълум бўлмаган шеърларини чоп эттириб, Туркияда бобуршунослик илмига асос солади. Ф.Кўпрулунинг ушбу ишлари бобуршунослик тарихида инглиз шарқшуноси Д.Росснинг шоир шеърияти борасида амалга оширган илк изланишларидан кейинги ўзига хос тадқиқот ҳисобланади.\nФ.Кўпрулу Истанбулда топилган Бобур куллиётида “Рисолаи волидия” асари, шунингдек, ўзбек, форс тилида ёзилган шеърлар тўплами, ўзбек тилида наср ва назмда битилган бир мактуб, форс тилида ёзилган мактубдан парча ҳамда “Аруз рисоласи” борлигини қайд этади. У Бобур шеъриятини Ҳусайн Бойқаро ижоди билан қиёслаш орқали устунлик жиҳатини ҳам кўрсатиб ўтишга ҳаракат қилади. Бу ҳақда эса олмониялик олима А.Шиммел “Бобуршоҳ ва оилавий истеъдод ҳақида” номли тадқиқотида тўхталади.\nФ.Кўпрулу Бобур шеърияти, шунингдек, “Бобурнома”, “Аруз рисоласи”, “Мубаййин” каби асарларига доир ҳам чуқур илмий изланишлар олиб борган. Олимнинг Бобур ва унинг бетакрор ижоди борасида амалга оширган катта ҳажмдаги илмий асарлари шоир адабий меросини ўрганишдаги дастлабки қадамлардан саналади ва ушбу тадқиқотлар кейинчалик юртдошлари Ю.Билол, Т.Сейҳан, А.Билкан, А.Алпарслон каби туркиялик олимлар томонидан давом эттирилди. Аммо у шоир шеъриятининг бадиий хусусиятлари ва ундаги бадиий санъатлар ҳақида у қадар тўхталмайди. Айни хулоса кейинги туркиялик бобуршуносларга ҳам тегишлидир. Улар асарларнинг кўпроқ матн хусусиятига, тилига эътибор қаратиб, Бобуршоҳнинг изтиробли армонларга тўла маҳзун сиймосини гавдалантиришга ҳаракат қилади.\nФ.Кўпрулунинг издоши бўлган яна бир туркиялик олим Ризо Нур томонидан 1925 йилда Анқарада чоп этилган “Турк юрти” журналида “Бобур” номли тадқиқот эълон қилинган. Унда Бобурнинг ҳаёти ва ижоди, асарлари, хусусан, “Бобурнома”га оид маълумотлар китобхонлар эътиборига ҳавола қилинади.\nТуркий халқлар адабиётида шоир асарлари, жумладан, “Бобурнома”га оид навбатдаги тадқиқотлар Ўзбекистонда профессор А.Фитрат томонидан давом эттирилди. 1928 йилда асардан айрим парчалар эълон қилинди. Бир сўз билан айтганда, Ф.Кўпрулу, Р.Нур ва А.Фитрат томонидан олиб борилган тадқиқотлар туркий халқлар адабиётида Бобур ижодига доир изланишларнинг илк дебочаси саналади.Улардан то бугунги кунга қадар эса Бобурнинг кўп қиррали шахсияти, “Бобурнома” ва бошқа асарларига оид кўплаб илмий нашрлар юзага келди. Турк, қозоқ, озарбайжон, туркман, уйғур каби қардош халқлар вакиллари томонидан Бобурнинг “Бобурнома”, “Бобур девони”, “Мубаййин”, “Рисолаи волидия” асарлари таржима нашрлари тайёрланиб чоп этилди. Масалан, туркиялик олимлар Южел Билол “Бобур девони”ни (1995), Танжу Сейҳан “Мубаййин”ни (2004), Али Фуот Билкан “Рисолаи волидия”ни (2001) туркчага таржима қилишган бўлса, туркманистонлик олим Раҳиммамат Кўринов “Бобур девони”ни ва “Рисолаи волидия”ни (2005) туркманчага, озарбайжонлик профессор Рамиз Аскер “Бобурнома”ва “Бобур девони”ни (2011) озарбойжон тилига ўгирди.\nТуркий халқлар адабиётида Бобур асарларининг таржима нашрларидан ташқари турли йилларда шоир асарлари, хусусан, “Бобурнома”нинг соҳалар ривожи, фанлар тараққиётидаги ўрни борасида ҳам қатор илмий асарлар, диссертация ва рисолалар ёзилди. Уларда Бобурнинг илмий, адабий мероси ва жаҳон маданияти тараққиётига қўшган беқиёс ҳиссаси борасида кенг мушоҳадалар юритилди. Жумладан, Али Алп Арслоннинг “Хатти Бобурий ва унда ёзилган Қуръон”(1976), Масъуд Шеннинг “Бобурнома”нинг Кобул ва Ҳиндистон бўлимларига оид” (1993), Воҳид Туркнинг “Бобур девонининг тил хусусиятлари”(2012), Неъмат Жейланнинг “Бобур асарларида қўшма сўзлар” (2007) мавзуларидаги диссертациялари, Меҳмет Тургутнинг “Бобурнома”да ҳайвонлар ва овчилик” (2008), Мурат Юрдакўкнинг “Бобурнинг тиббиётга оид қарашлари” (2008), Ҳусайн Байдемирнинг “Бобурнома”да фольклоризм ва этнографик унсурлар” (2010) номли монографиялари, Мунавват Текжаннинг “Туркияда Бобур ижодининг ўрганилишига доир” (2012), Олмос Улвининг “Бобур ижоди ва унинг озарбайжон адабиётида ўрганилишига доир” (2012), Ислом Жеминий ва Абдулла Аскарийнинг “Бобурнинг жаҳон маданиятига қўшган ҳиссаси” (2011), Асилбек Алиевнинг “Бобур ва унинг фарзандлари хусусида” (2012)каби қатор тадқиқотлари яратилди.\nМаълумки, қардош халқлар адабиётида “Бобурнома”ни илк бор туркиялик олим Рашид Раҳмати Арат таржима қилди ва илмий матнини тайёрлайди (олим “Қутадғу билиг”, “Ҳибат ул-ҳақойиқ” асарлари таржимони ҳамдир). У пайт асарнинг ўзбек тилидаги биринчи нашри ҳали дунё юзини кўрмаган эди. Таржимон асарни “Вақое” (Бобур хотироти) номи билан 1943–1946 йилларда икки жилд ҳолида нашр эттиради ва “Сўзбоши” қисмида шундай ёзади: “Тилимизга таржима қилинаётган ушбу асар туркий адабиёт тарихида ўзининг етук бадиий асар эканлиги билан ўзига хос ўрин тутади. Унинг услуби оддий ва мардона, жонли ва образли. Шу жиҳатдан бу асар Осиёда ягона, чинакам тарихий тасвир намунасидир”. Бу сатрлар ватандошимизга бўлган юксак ҳурмат-эътибор намунасидир.\nР.Арат томонидан амалга оширилган ушбу таржимага профессор Ҳикмат Бойир сўзбоши ёзган. Унда “Бобурнома”нинг ўрганилиши, таржималари тўғрисида мухтасар маълумот берилади. Олим, шунингдек, асар номланиши хусусида ҳам баҳс юритади. Бу борада ўзигача билдирилган фикрларни таҳлил этади. Асар номининг турк тилига “Вақойи” номи билан таржима қилинишини қўллаб-қувватлайди ва асарнинг асл номи “Вақойи” эканлигини исботловчи далилларни келтиради. Бобур асарнинг икки ўрнида “Вақойи” сўзини қўллаганини айтиб, қуйидаги мулоҳазаларни ёзади: “Қўлимиздаги қадимий нусхаларда асарнинг номи ёзилмаган. Бобурга оид бўлганлиги сабаб “Бобурнома” деб юритилади. Ушбу асарга берилган турли номлар А.С.Бевериж хоним нашри сўзбошисида қаламга олинган. Тилимизга ўгирилаётган асарга Бобурнинг ўзи ва Мирзо Ҳайдар Маҳмуд қўллаган “Вақойи” номини қўйишни энг тўғри деб билдик”. Ҳ.Бойир Бобурнинг Ҳиндистондаги фаолиятига доир ҳам маълумотлар келтириб, “Бобурнома” воқеаларининг узилиб қолган даврларига ҳам диққат қаратади. У бунинг асосий сабабини айни ўша йилларда кечган ҳодисалардан излайди. Унингча, ҳижрий 908–909 (милодий 1503–1504) йил воқеалари ҳақиқатдан ҳам ёзилмаган, бунга жангу жадаллар билан банд бўлган Бобурнинг вақти бўлмагани сабаб қилиб келтирилади. 1509 йилнинг майидан 1519 йилнинг иккинчи ярмига қадар кечган воқеалар ёзилган бўлиши керак, фақат турли сабаблар билан бизгача етиб келмаган, деган фикрни илгари суриш баробарида Ҳ.Мирзо, А.Бевериж ва Д.Росс фикрларидан иқтибослар келтиради. Олим 1520–1525 йил тарихи“Бобурнома”да тўла акс этмаган, буни тўлдириш лозим, деган хулосага келади. 1529–1530 йиллар орасида кечган ўн олти ойлик воқеалар Бобуршоҳнинг касаллиги туфайли ёзилмай қолиб кетган, деган фикр ҳам Ҳикмат Бойирга тегишлидир. Ҳ.Бойир томонидан билдирилган бу изоҳлар кейинчалик туркий халқлар адабиётидаги бобуршуносликка оид қатор ишларда ҳам учрайди.Ҳ.Бойирнинг бобуршунослик илмига қўшган ҳиссаси таржима сўзбошиси ҳамда “Тарихий маълумотлар” бобини ёзганлиги билан баҳоланади. У айни бобда Амир Темур сулоласи, хусусан, бобурийлар давлати, уларнинг фан ва адабиёт соҳасида тутган ўрни ҳақида тўхталади. Бунда олим “Бобурнома”нинг Ҳайдаробод нусхаси ҳамда “Акбарнома” ва “Ҳумоюннома” асарларига таянади. Олимнинг Бобур ҳаёти ва ижодига доир берган маълумотлари асар таржимасининг икки юз саҳифадан кўпроғини ташкил этади.\nМаълумки, “Бобурнома”нинг илмий нашрлари 1857 йилда Н.Ильминский томонидан эълон қилинган Қозон босмаси (Кир қўлёзмаси) ҳамда 1905 йилда А.Бевериж томонидан чоп қилинган Лондон нашри (Ҳайдаробод қўлёзмаси) асосида тайёрланган. Таъкидланганидек, Ўзбекистондаги илк нашр профессор Фитрат томонидан 1928 йил асардан парчалар эълон қилиш орқали бажарилган. Ундан сўнг “Бобурнома”нинг ўзбек тилидаги биринчи нашри билан С.Мирзаев, П.Шамсиев ва Я.Ғуломовлар шуғулланишди.\nШубҳасиз, Бобур асарлари ичида “Бобурнома” кенг ўрганилган. Асарни Мирзахон ибн Байрамхон форс тилига (1586;айни пайтда асарнинг форс тилидаги таржималари қўлёзма нусхалари сони 20 тани ташкил этди), Витсен голланд тилига(1705), Ж.Лейден, В.Эрскин ва А.Бевериж, У.Тэкстон инглиз тилига (1826; 1922; 1996), Паве де Куртейл, Жон Луи Бакие Граммон француз тилига (1871; 1980), Мирзо Ҳайдар Кўрагоний, Рашид Аттор Навдий урдучага (1924,1962; 1965,1991), Рашит Раҳмати Арат туркчага (1946), Михаил Салье русчага (1958), Йугжит Навалпурий ҳиндий тилига (1974) таржима қилганлар. Асар кейинчалик япон, хитой, араб тилларига ҳам ўгирилди.\nБугунги кундаги мукаммал илмий-танқидий матнлар япониялик олим Э.Мано (1995) ва С.Ҳасанов (2002) нашрлари ҳисобланади. “Бобурнома”нинг таржима ва қўлёзмалари ҳақида “Бобур энциклопедияси”да аниқ ва батафсил маълумотлар келтирилади. Унга кўра асарнинг бугунги кунда ўн еттита қўлёзмаси мавжуд бўлиб, асар шу кунга қадар ўн еттита тилга таржима қилинган (ваҳоланки, бошқа кўплаб манбаларда бу борада турли туман чалкаш маълумотлар келтирилган).Таржималарнинг эса турли йилларда қайта-қайта нашрлари амалга оширилган. Масалан, асарнинг биргина туркча нашри шу кунга қадар ўн марталаб қайта чоп этилган, охирги нашрлар жузъий тузатишлар билан эълон қилинган.\nБобур ижодига оид айрим тадқиқотларга алоҳида тўхталиб ўтсак. Бунда Али Фуад Билкан тадқиқотлари ҳам эътиборга молик. Олим Бобур шеърияти ҳақида тадқиқот олиб борган, шунингдек, “Рисолайи волидия”ни турк тилига (2001) таржима қилган. А.Ф.Билкан Ҳиндистон кутубхоналарида туркча қўлёзмалар каталогини тайёрлаган. Унинг шоир шеърияти ҳақидаги қарашлари “Бобур девони” ва “Бобурнома”да Ҳиндистон ҳаётининг ифодаланиши”, “Ҳиндистондан келтирилган турк адабиёти” (1998), “Бобурнинг “Рисолайи волидия” асари” (1999) номли мақолаларида ўз ифодасини топган. Яна бир турк олими А.Кабакли томонидан тайёрланган “Турк адабиёти” хрестоматиясининг 2002 йилдаги нашрида ўзбек мумтоз адабиётининг йирик намояндаларидан Лутфий, Алишер Навоий, Заҳириддин Муҳаммад Бобур ҳамда Абулғози Баҳодирхон ҳаёти ва ижодига доир маълумотлар берилади. Айтиш мумкинки, ушбу тадқиқотнинг юзага келишида Ф.Кўпрулу, Р.Арат тадқиқотларининг аҳамияти катта бўлган.\nЮқоридаги таржима ва тадқиқотлар орасида туркманистонлик олим Р.Куриновнинг ҳам алоҳида ўрни бор. Таржима Туркманистоннинг ўша пайтдаги Президенти – Сапармурат туркманбошининг бевосита ташаббуси билан Туркманистон миллий маданияти “Мерос” маркази ва Туркманистон миллий қўлёзмалар институти кўмагида олим Р.Куринов тамонидан 2005 йилда амалга оширилган. “Девон”нинг таржима нашридан туркманбошининг кириш сўзи,“Девон”, “Рисолаи волидия”ҳамда таржимоннинг Бобурнинг адабий мероси ҳақидаги маълумотлари ва Луғат бўлими ўрин олган.\nТаржимон Бобурнинг адабий мероси ҳақида тўхталар экан, XIII-XV асрдаги сиёсий аҳвол, ижтимоий ҳаёт, Бобуршоҳ замонига оид муҳим тарихий воқеалар, Бобур ҳаёти ва ижоди, шажараси, ижтимоий-сиёсий фаолиятига доир жиҳатлар ҳақида тўхталади. Бобур Мирзонинг сиёсий маҳорати, динга муносабати, тил ва адабиёт соҳасидаги юксак билимини эътироф этади. Буюк саркарданинг Мовароуннаҳр, Афғонистон ва Ҳиндистон ўлкаларидаги фаолияти ҳақида қисқача баён қилади. “Бобурнома”, “Аруз рисоласи”, “Мубаййин”, “Рисолаи волидия”, “Бобур Девони” ва уларнинг нашри, туркий халқлар адабиётидаги ўрни, ўрганилиш тарихи; шоир “Девон”ининг ёзилиш тарихи ҳамда қўлёзма нусхалари, шунингдек, шоир куллиётининг Истанбул, Париж, Рампур, Теҳрон қўлёзма нусхалари ҳақида маълумотлар келтиради.\nЮқоридаги фикрлардан маълум бўлдики, туркий халқлар адабиётида Бобур ҳаёти ва ижодининг ўрганилиши бобуршунослик илмида муҳим ўринни эгалайди. Амалга оширилган тадқиқотларда ҳар томонлама ёндашиш амалиёти кузатилади. Бу каби ишлар келгусидаги тадқиқотларда катта аҳамият касб этади, албатта. Назаримизда, бугунги кунда Бобур Мирзо ижоди юзасидан қилинган бу каби ишларни бир тизимга солиб таҳлил ва тавсиф этиш бобуршунослик илмидагидолзарб масалалардан ҳисобланади.\n* Шуҳрат Ҳайитов – тадқиқотчи.


“Митти дорихона”нинг хосиятлари\nТабобатда ошқовоқ “митти дорихона” дейилса, уруғи шу дорихонанинг юраги ҳисобланади. Унда инсон организми учун зарур деярли барча моддалар мавжуд. Айниқса, бошқа мева ва сабзавотларда кам учрайдиган рух моддаси ошқовоқ уруғи таркибида кўп. Бу модда танада етишмаса, янги ҳужайралар, жумладан, қувват ҳужайралари шаклланмайди, шикастланганлари қайта тикланмайди, одам тез қарийди. Айниқса, болалар ва ўсмирларда ақлий ва жисмоний ривожланиш сустлашади, бепуштлик юз бериши мумкин. Мутахассислар фикрича, танасида рух миқдори етарли кишилар ичкиликка берилишдан анча ҳимояланган бўларкан.\nҚовоқ уруғи ёш болалар ичагида урчийдиган тасмасимон ва думалоқ гижжалар, аскарида ва остритсаларга қарши энг фойдали восита ҳисобланади. Олдинлари уруғ чақилиб, шундоқ ейилган. Кейинчалик уруғ кукун, қайнатма ва ёғ ҳолида ҳам истеъмол қилинадиган бўлди.\nТозаланган ва қуритилган, лекин қовурилмаган 150–300 грамм қовоқ уруғининг мағзи ҳовончада туйилади. Бунда мағизни қоплаб турган кулранг-кўкимтир парда сақланиши керак. Чунки гижжаларни йўқотувчи кукурбитин ва танага қувват бўлувчи руҳ асосан шу парда таркибида бўлади. Сув қўшиб, бўтқа қилинади. Унга озроқ асал ёки қиём ҳам қўшиш мумкин. Эрталаб оч қоринга бир чойқошиқдан ичилади. Уч соат ўтгач, ич сурувчи дори берилади. Кейин ҳуқна қилинади.\nУруғдан қайнатма тайёрлашда 120-150 грамм мағзи янчилиб, устига икки баробар миқдорда сув қуйилади. Қайнар ҳолатга етказмасдан, икки соат тутиб турилади. Тўппаси сиқиб олинган сувли малҳам бир чойқошиқдан ичилади. Қовоқ ёғи юқумли касалликларга чидамлиликни оширади, ўпка ва нафас йўли яллиғланишининг олдини олади, ички аъзоларни тозалайди, буйрак, қувуқ ва жигар ишини яхшилайди. Сариқ, жигар қуруши, ошқозон-ичак, тери касалликлари ва чиллаярани (экзема) даволашда ишлатилади. Тери қуришининг олдини олади, кўз касалликлари, масалан, узоқни кўра олмаслик нуқсонида тавсия этилади. Эркакларда учрайдиган простатитни ва простата бези аденомасини даволашда муҳим восита ҳисобланади.\nКасалликларни даволашда қовоқ ёғини овқатланишдан ярим соат олдин ёки икки соат кейин бир чойқошиқдан уч маҳал ичиш керак. Ўттиз-қирқ беш кун ичилгач, икки ой танаффус қилинади. Сўнг шу йўсинда яна қайта ичиш тавсия этилади. Қовоқнинг қуритилган ва янчиб майдаланган банди қайнатмаси икки чойқошиқдан кунига уч мартадан ичилса, сийдик ҳайдаб, бадан шишини кеткизади.\nҚовоқ гули қайнатмаси эса қанд касалида бўғимларда ҳосил бўладиган ҳамда асаб билан боғлиқ (трофик) яраларни битирувчи хусусиятга эга. Бунда қайнатма латта ёки пахтага шимдирилиб, яра устига қўйилади. Сояда қуритилган гул кукуни жароҳатга сепилса, фойда қилади. Малҳамни тез тайёрлаш мақсадида қовоқ гулини сўлитиб, духовкада қуритиб олиш ҳам мумкин.\n4943 марта ўқилди


Нормурод Норқобилов. Янги эртак (ҳикоя) | www.ziyouz.uz\nБош саҳифа Ўзбек насри онлайн антологиясиНормурод Норқобилов (1953)Нормурод Норқобилов. Янги эртак (ҳикоя)\nНормурод Норқобилов. Янги эртак (ҳикоя)\nЧоп этилган 04.07.2018 04.07.2019 МуаллифZiyouz.uz\n“Бир бор экан, бир йўқ экан…”\nУф-ф… бунча қийин иш экан бу!..\nЭртак тўқиш ва уни қоғозга тушириш бу қадар оғир, бу қадар мушкул юмуш эканлигини хаёлига келтирмаган Ойдин қизалоқ, мана, неча кундирки, “бир бор экан, бир йўқ экан”дан нарига ўтолмай жуда хуноб эди. Бошда ёзилиши ўта жўндек туюлган эртак қизчанинг онгу шуурида аллақачон пишиб етилган эса-да, бироқ қўлига қалам олди деганча, сўз дегани сира тутқич бермас, мисли тариқдай сочилиб кетмоқда эди.\nҚизча ўйчан нигоҳини олдидаги дафтар саҳифасидан узиб, аввалига, худди нажот қидиргандай, марҳума онасининг девордаги суратига тикилади. Бир муддатдан сўнг чуқур хўрсиниб, теваракка маъюс кўз югуртиради. Шу тарзда у шифтдаги чироққа, девордаги сўзаналарга, бурчакдаги темир печкага, токчалардан бирига батартиб терилган китобларга, дераза ортидаги қоронғи тунга бирма-бир лоқайд назар ташларкан, охирида, хона ўртасига солинган қўш ўриннинг бирида баҳузур уйқуни ураётган ўгай опаси – Хадичага ҳавасланиб боқади ва ич-ичидан, қўлидаги ручкасини нимқоронғи кунжакка улоқтириб, опаси қаторида кўрпа тагига шўнғиш истагини туяди. Бироқ қандай бўлмасин эртагини тезроқ якунлаши лозимлиги тағин эсига тушиб, бу фикридан қайтади. Ахир ўгай онаси – Садоқатнинг туғилган куни жуда яқин қолган, агар эртагини тезроқ тугалламаса, болдан тотли, шакардан ширин орзуси – байрам дастурхони устида ҳаммадан бекитиқча ёзган эртагини ўқиб, уйдагиларни, асосан, ўгай онасини қувонтириш нияти бутунлай пучга чиқади-да.\nУ зимдан қовоқларига тўр ташлай бошлаган уйқуни қувлаб, стол четида ётган қалин китобни қайта қўлига олади, ўзича тағин эртакларнинг ёзилиш сир-асрорларини ўрганмоқчи бўлади. Шу ўйда китобни ҳушсизлик билан бир-бир варақларкан, кўзи бот “Зумрад ва Қиммат” эртагига тушгач, қошлари норози чимирилиб, уни шартта ёпади-да, зарда ила нари суриб қўяди. Боиси, қизча яратажак эртак мазмуни бу эртакка тамомила зид бўлиб, уни тўла инкор этарди. Ваҳоланки, яқин-яқингача, яъни эсини таниб, китоб ҳамда эртаклар дунёсига ошно тутинганидан бери айни шу эртак унинг энг севимли, энг қадрли эртакларидан бири эди.\nҚизча ушбу эртак туфайли чеккан руҳий изтироблари – Зумраднинг тақдири энди ўз бошига тушажагини ўйлаб, қўрқув ва таҳлика оғушида кечган кунлари ва тунларини ҳали унутмаганди.\nЭсида, ўшанда ўгай онасининг ҳовлига кириб келиш онларини даҳшат билан кутган. Дарвоза ортида машина овози тиниб, эшикларнинг тарақ-туруқ қилиб очилиб-ёпилиши қулоғига чалиниши билан елдай учиб бориб, сомонхонага бекинган, қўрқувдан япроқдай титраб, эшик тирқишидан дарвозага кўз тиккан. Ана, ҳозир ўгай онаси айнан Қимматга ўхшаш лаби дўрдоқ, сочлари патила, ҳаддан зиёд инжиқ ва ўжар қизини бошлаб дарвозадан кириб келади, шунчаки эмас, оғзидан ўт пуркаб кириб келади. Ва ҳовлига қадам қўйиши ҳамоноқ теваракка аланг-жаланг қараниб, ўгай қиз – Ойдинни қидиришга тушади, сўнг уни бўғзигача юмушга кўмиб ташлайди. Мабодо бўйин товлар бўлса, уради, сўкади ва оқибат, кунлардан бирида, “ўрмонга адаштириб кел буни”, дея отасининг қўлига тутқазади. Отаси ўгай онага лом-мим демоққа журъати етмай, суюкли қизини ўрмонда адаштириб келади. У ўрмонда улоқиб юриб, тўсатдан дарахтга осилган ва шамолда тебраниб, “тақ-туқ” қилаётган болтага дуч келади.\nБироқ шу ерга келганда қизчанинг боши қотади: хўш, отаси уни қайси ўрмонга адаштириб келади? Бийдек дашт киндигида жойлашган дўппидек овули теварагида ўрмон тугул, кафтдек чакалакзор ҳам йўқ-ку. Ана, у ёғи қўшни овулгача, бу ёғи эса олисдаги кўкиш тоғлар этагида ястанган қирга қадар яйдоқ даштлик – одам тугул, ушоқ чумолини ҳам адаштириб бўлмайди бу кенгликда. Ҳа-а, қийин-қийин, отасига қийин, қизини чалғитиб кетмоққа ўрмон, болтасини осмоққа дарахт тополмай тоза сарсони чиқади энди. Ахир, ўрмон бўлмагач, ўгай она амрини қандай қилиб адо этмоғи мумкин? Бундан қизчанинг кўнгли андак таскин топгандек эса-да, бироқ дарахтга осилган болтадан кейинги воқеа ривожи – ўзи дуч келиши лозим бўлган меҳрибон буви ҳамда у киши томонидан тортиқ этиладиган “қизил сандиқ”ни ўйлаб, бу атрофда ўрмон йўқлигидан жуда ачиниб кетади. Буви ҳадя қиладиган “қизил сандиқ”ни ўз уйларига эмас, Холбуви холасиникига олиб боришни кўнглига тугади, ўзича сандиқ тўла қимматбаҳо совға-саломдан ўгай онани бебаҳра қолдирган киши бўлади. Холаси зўр – ўгай онага сандиқ тугул, ерда ётган чўпниям раво кўрмайди.\nФақат бу яқин-атрофда ўрмон йўқлиги чатоқ-да.\nАслида қизчанинг кўнглига “ўгай она” қўрқувини солган ўша Холбуви холаси бўлади. “Шўрлик етимча”, дея бошини силаган, ўгай эна бошингга ит кунини солади энди, дея бағрига босган. “Қўрқма, бу ёқда мен, итга итдай ташланадиган холанг бор”, дея юпанч берган. Қизча холасининг бесўнақай жуссасига, табассумдан йироқ бадқовоқ афтига таажжуб-ла боқади, уни, қозиқ тишларини иржайтириб, ириллаётган ит ўрнида тасаввур этиб, беихтиёр кулгуси қистайди. Сўнг эркаланиб, қўйинг, хола, итдай тишлашгунча, “яхшиси, бизга бир тандиргина нон ёпиб бера қолинг”, дегиси келади. Бироқ бундай демоққа ҳадди сиғмайди.\nЭнаси ўлганидан бери ота-боланинг куни дўкон нонига қолган. Туман марказида ишлайдиган отаси ҳар кеч дўкондан олиб қайтадиган буханка нон қизчанинг таъбига ўтиришмайди, тандирда сингиб пишган нонни хуш кўради у. Холаси, ҳар борганида, тандирда ёпилган нон билан қорнини, шу кунларда келиши кутилаётган ўгай она ҳақидаги гап-сўзлари билан онгини тўйдиради.\n– Эшитдим! – дейди қошида боласи тенги ҳуркак бир қиз эмас, ўзи каби қилдан қийиқ ахтарадиган, олам ва тириклик ҳақидаги тушунча ва қарашлари томорқасининг кемтик деворидан нарига ўтмайдиган қўшни аёллардан бири тургандай туйқусдан тутақиб. – Топган ўша мегажини ўзи билан бир идорада ишларкан! Эр ҳайдаган бир тавия экан! Тағин сендан каттароқ бир қизиям бор эмиш, у яшшамагурнинг! Ана энди… анову… нимайди-я… анову кўҳна матал бор-ку… телибизирдаям кўрсатишади… Қиммат… йўқ, “Зумрад ва Қиммат”. Ҳа-а, шу… Энди биринг – Қиммат, биринг – Зумрад бўлиб, эшакдай тепишиб, итдай тишлашиб юрасилар! Йў-ўқ, сен етимчага кун беришмайди улар! Қизи додингни беради, энаси эса, оғзидан ўт пуркаб, сен етимчани тириклайин қовуриб ейди! Ана шуни айтадилар-да, энали етим – гул етим, отали етим – шўр етим деб! Сен манглайи қора, шўр етимсан-да!\nУйига қайтгач, қизча, Зумрадни ўзига тақдирдош билиб, эртакка такрор кўз ташлайди. Шўрлик Зумраднинг қора қисматига ачинишдан ҳам кўра, эндиликда у тортган барча азобу уқубатлар ҳадемай ўзининг чекига тушишини ўйлаб, пинҳона йиғлаб, зимдан азият чекади. Кейин, зора, отам у аёлни уйга олиб келиш фикридан воз кечса, деган умид ва илинжда ҳовли юмушларини, қўлидан келганча, бекаму кўст адо этишга тиришади. Уйдаги саранжом-саришталикни кўриб, отаси уни алқайди, эркалайди, аммо қизча кутгандек, фикридан қайтмайди, кечки таом устида яқин жўраси ва қўшниси Салим муаллимга дейди: “Билсанг, дўстим, у оддий аёллардан эмас, фариштанинг нақ ўзи! Худо хоҳласа, ёқамни оқартириб, уйимни нурга тўлдиради у!” Шунда қизчанинг хаёли фариштага кетади. Бироқ ҳарчанд уринса-да, ҳарир либосли ноаниқ шарпадан ўзгасини кўз олдига келтира олмагач, фаришта ҳақида тўла тасаввурга эга бўлмоқ ниятида эртаси тағин холаси ҳузурига зинғиллайди.\n– Фаришта?! – ўчоқбошида тутунга кўмилиб ўтирган холасининг зардаси қайнаб, аввал елкаси оша, сўнг ўгирилиб қарайди. – Вой, ордона қолсин, ҳали у кишим фаришта бўп қоптими! Йў-ўқ, отанг кўр, яхши-ёмонни бир-биридан ажратолмайдиган, фаришта не, жодугар не, сира фарқига бормайдиган басир у! – Кейин одатига кўра, бирдан ҳовуридан тушиб, ўйчан бир тарзда дейди: – Ҳа-а, эрсиз аёлларнинг бўлари шу, эрга тегиб олгунча бари ўзини фариштадай тутиб, сўнг кўрсатади ҳунарини…\n– Унда… фаришталиги ёлғонми, хола? – дейди қизчанинг ҳафсаласи пир бўлиб.\n– “Фаришта” дегани нима ўзи?\nБу саволни кутмаган хола бир осмонга, бир унга қарайди. Афтига тажанглик тепчиб, фаришта ҳақида эшитган ва билганларини хотирлашга уринади. Сўнг зиғирдек бир қизча олдида бу тарзда бош қотириб туриши ўзига эриш туюлиб, кўкка ишора қилиб, дейди:\n– Нима бўларди, худонинг осмонда учиб юрган бир махлуқи… йўқ, жонзоти-да!\n– Кўринмайди-ку, – қизча шишадек тиниқ осмонга тикилади.\n– Йўқ, у кўзга кўринмайди.\n– Нега кўринмайди?\n– Чунки… у фаришта-да…\n– Фаришталар кўзга кўринмайдими?\n– Йўқ, кўринмайди.\n– Фаришталиги ёлғон бўлса… – қизча чуқур хўрсиниб, холасига умидвор тикилади, – отамга айтинг, уйимизга доритмасин уни.\n– И-и, менинг гапимни корлармиди, у хотинбоз! – холанинг ғазаби қўзиб, ўчоқдаги ўтни титкилайди. – Қачон бир ишни биз билан ҳаммаслаҳат қилган у! Ярамас хотинбоз!\nБу гапдан сўнг қизчанинг отадан кўнгли қолади. Кундалик юмушга уннаб, кечгача тумшайиб юради. Аламини товуқлардан олиб, уларни элдан бурун катакка қамайди. Тиззасига суйкалган мушугини жеркиб, оқшом ишдан қайтган отасига чирой очмасликка уринади.\nБироқ отаси эркалаб, бағрига босиши билан барини унутади.\nБири ўчоққа ўтин қалаб, бири қозон ковлашга тушади.\nКейинги пайтда кунда-шунда бўлиб қолган Салим муаллим эшикда қора бермагунча, қизча “ўгай она” ташвишини бир неча муддат унутади, Зумраднинг қора қисмати ортиқ уни ташвишга солмайди. Отаси кириб келиши билан юзага келган тароватли бир илиқликдан кўнгли яйраб, димоғи чоғланади.\nАммо эркаклар гурунгида ўша аёл номи тилга олиниши билан бу илиқликдан асар ҳам қолмайди, уй совуқ ва файзсиз тус олади. Қизча нимқоронғи бурчакка биқиниб олиб, тағин Зумраднинг аянчли тақдирини ўйлашга тушади. Охири буви томонидан инъом этиладиган “қизил сандиқ”ни кўз олдига келтириб, сандиқ воқеасигача рўй бериши лозим бўлган барча азиятларга бир амаллаб чидамоққа қатъий аҳд қилади. Негаки, “қизил сандиқ”дан кейин навбат “оқ сандиқ”қа келади-да. Ўгай она қистови билан адаштириб келинган ўгай опаси уйларига ичига аждаҳо бекинган ўша “оқ сандиқ”ни судраб қайтади-ю, у ўгай она зулмидан бутунлай халос бўлади.\nФақат бу яқин атрофда ўрмоннинг йўқлиги чатоқ-да!\nАна шундай оқшомлардан бирида аён бўлдики, эртага ўгай она қизи билан ташриф буюраркан, отаси Салим муаллим ҳамроҳлигида уларни машинада олиб келаркан. Шунда қизча, чиқмаган жондан – умид, дегандай беихтиёр қўшни эркакка илтижоли боқади. Унинг, и-и, қўй уларни, жўра, нима қиласан бошингга бало орттириб, дейишини кутади. Афсуски, сўнгги умидини пучга чиқариб, Салим муаллим бундай демайди, қайтанга, нимҳаяжонда ўтирган отасига пишанг бергандай, эртанги кун режасини муҳокама қилишда давом этади, ўзича дўстига йўл-йўриқлар берган киши бўлади. Насиб этса, эртан оқшом ошни келиннинг қўлидан ер эканмиз-да, дея тамшаниб ҳам қўяди.\nЎша тунни қизча алоқ-чалоқ тушлар оғушида ўтказди.\nТонгдан эса ўгай она ташрифини кута бошлади.\nПешинга яқин сомонхонага биқиниб, қўрқув ва ҳаяжондан қалт-қалт титраганча, эшик тирқишидан дарвозага кўз тикади. Қизчанинг назарида, дарвоза ортидагиларнинг ҳовлига ташрифи жуда чўзилиб кетгандай туюлди. Ахир, машина овози тиниб, эшикларнинг тарақ-туруқ ёпилгани ким қачон эди. Наҳотки, отаси ўгай онасиз, ёлғиз ўзи қайтган бўлса! Бу ўйдан қизча ўзида йўқ севиниб кетади. Бироқ унинг қувончи узоққа чўзилмади. Бир пайт дарвоза қорнидаги кичик эшик аввал қия, сўнг кенг очилиб, қўғирчоқ тутган, ўзидан хиёл тикроқ, оқиш юзли, ҳуркак нигоҳли бир қиз тортинибгина ҳовлига қадам қўйди. Унинг изидан эса шаҳарча урфда кийинган хушрўйгина аёл пайдо бўлди. Қизча ўзи бир неча кундан бери таҳлика оғушида кутаётган ўгай она ўша эканини дарров идрок этди ва, ўз навбатида, оғзидан ўт пуркамаётганига ҳайрон бўлди. Аёлдан кейин катта-кичик сумка ва тугун кўтарган эркаклар кириб келишди. Отаси теваракка аланг-жаланг қараниб, қувноқ кайфиятда овоз берди:\n– Ойдиной қизим, қайдасан!\nБу овоздан қизчадаги қўрқув ҳисси андак чекиниб, қалбида ийманиш, тортинишга ўхшаш ғалати бир туйғу уйғонди. У келишини мутлақо истамаган бу “меҳмонлар”га кўринишни хоҳламай, ими-жимида, астагина холасиникига жуфтак ростлаб қолмоқчи бўлди. Бироқ бу режаси амалга ошмади – дарвозада гоҳида оғир кирларини ювушга қарашиб, вақт-бевақт тансиқ таомлар билан сийлаб турадиган қўшни аёлга тўқнаш келди. Аёл унинг ниятини фаҳмлаб, шартта билагидан тутди-да, изига қайтарди ва ҳовли тўридаги уй эшигига етиб қолган ўгай онага рўпарў қилди:\n– Танишинг, қизингиз…\nҚизча ўгай онанинг кулиб турган кўзларига, хиёлгина қизил сурилган лабларига қўрқув тўла кўзларини тикаркан, ҳозир бу пуштиранг лаблар орасидан ўт сачрайди, деб ўйлади. Йўқ, қимирлаган лаблар орасидан ўт эмас, қуйидаги майин хитоб сирғалиб чиқди:\n– Вой, менинг болажоним!..\nҚизча, қулоқларига ишонмай, ҳанг-манг туриб қоларкан, зумда ўзини унинг қучоғида кўрди. У ҳали ўзига бутунлай ёт бўлган бу қучоқда, одатда, холасининг ҳиссиз бағрида туядиган тер, чанг ва тутун исини эмас, димоққа хуш ёқувчи майин атир бўйини, чинакам меҳр тафтини ҳис этди. Аммо шунга қарамай, ўзича осонлик билан бўй бергиси келмади, аёлнинг қайноқ оғушида гўё қоққан қозиқдай қотиб тураверди ва қачонки, хиёл нарида ҳануз малла сочли қўғирчоғини бағрига босганча, хокисорона жилмайиб турган қизчанинг ёқимтой чеҳрасига кўзи тушгачгина, ўзи қўрқиб кутган хавфдан асар ҳам йўқлигини ичдан туйиб, беихтиёр аёлни маҳкам қучди. Она бағрини соғинган эмасми, кўзи тиниб, боши гир-гир айланиб кетди.\nҚизча ўзига келгунча бўлмай, “ўгай опа”си бағридаги қўғирчоқни унга узатди. Тўғридан-тўғри эмас, худди берган совғаси кескин тарзда рад этилиши мумкиндек, андак ҳайиқиб, қимтиниб, чўғдек қизариб, қизчага бутунлай ёт бўлган нозик бир ҳаракат-ла узатди. Сўнг оҳиста деди:\n– Бу мендан совға!\n– Раҳмат демайсанми, – қўшни аёл кутилмаган бу хил муомала-ю муносабатдан бутунлай гангиб қолган қизчанинг елкасига туртди-да, сўнг унга далда бериш мақсадида деди: – Хўш, сен бу асал қизга, опангга нима совға қиласан, а, Ойдиной?\nБу гапдан қизча дарров ҳушёр тортди.\nНима совға қилса экан-а?\nШунда унинг эсига ўзи яхши кўрадиган сопол ҳайкалча тушди. Ўтган йили кузакда отаси билан бозорга тушганида, уни ёймачи бир кампирдан сотиб олганди. У ҳайкалчага турли кийимлар бичиб-тикиб, кийинтиришни яхши кўрарди.\nҚизча қўғирчоқни бағрига маҳкам босганча, уйга ошиқди.\nБироқ у ҳайкалчани жойидан тополмади. Одатда, токчадаги китоблар қаторида турадиган ҳайкалча ҳеч қаерда йўқ эди. Бу орада қизчанинг ҳаяжони босилиб, бирдан бурчакдаги яшил тугунчани эслаб қолди. Ахир, Холбуви холасининг, мана уй, мана жой, агар бирор гап бўлса, тўғри бағримга қайт, тўртта болам сиққан ерга сен ҳам сиғасан, деган гапига амал қилиб, кеча тундаёқ кийимлари ва бошқа лаш-лушларини йиғиб, чоққина тугун қилиб қўйганди-ку.\nУ тугунчани очиши билан кийимлари устида турган онасининг чоғроқ сарғиш рамкага солинган сурати пастга сирғалиб тушди. Бу нарса отасининг таклиф ва қистови билан ийманибгина остона ҳатлаган ўгай она назаридан четда қолмади.\n– Онажонингми бу? – деди у енгил эгилиб, суратни қўлига оларкан.\nҚизча, кўзлари жавдираб, “ҳа”, дея бош ирғаркан, гўё онасининг сурати шу заҳотиёқ дераза оша ташқарига улоқтириладигандек, беихтиёр жаҳдланиб, унга қўлини чўзди.\n– Суратни тугунга бекитиш керак эмас, жонқизим, – деди аллақачон не гаплигини англаб етган ўгай она кулимсираб. – Уни чиройли қилиб, деворга осиб қўйиш керак. Хўш, қаерга осамиз буни?\nБу гапни сира кутмаган қизча шошиб қолди. У сурат осиладиган жойга имо қилди-да, илдам бориб ўриндиқни олиб келди. Сўнг ўгай она кўмагида суратни кеча тунда олинган жойига авайлаб осиб қўйди.\nБироздан кейин тугунчадаги кийимлари орасидан кийинтирилган сопол ҳайкалчани топиб, уни “опа”сига чин дилдан тортиқ қиларкан, муҳим бир синоатга – тақдир ўзини сийлаб, яхши одамларга рўпарў қилганини англашга ақли ва қурби етмаса-да, аммо қайноқ меҳрни, тамкинлик ва бу ёруғ оламни қамрашга қодир инсоний бағрикенгликни ҳис этмай қолмади.\nБироқ қизчанинг бу бахтини хола идрок этолмади.\n– Бўлиши мумкин эмас…\nОрадан бир-бирини қувлаб кунлар ўтса-да, хола кўча-кўйда шод ва бахтиёр чопқиллашиб юрган опа-сингилга неча-неча бор дуч келган эса-да, аммо унинг бу борадаги фикри барибир ўзгармади.\n– Йўқ, сира бўлиши мумкин эмас…\nБу орада қизча зулмкор ўгай она ҳақидаги эртакка қарши эртак ёзмоққа жазм қилди…\nОна чироқ ёниқ турганидан ажабсиниб, астагина қизлар бўлмасига мўралаганда, тун ярмидан оққан, қизча столга бош қўйганча ухлаб қолганди. У қизчани жойига ётқизиш ўйида столга яқинлашар экан, узатилган қўли қизчанинг яғринига етиб-етмай, нигоҳи қораланган дафтар саҳифасига тушди. Аввалига шунчаки кўз ташлади, сўнг, қаддини эгганча, қизиқсиниб ўқимоққа тушди: “Ойдин ва Хуршида”, “эртак”, “Бир бор экан, бир йўқ экан, бу дунёда Ойдин ва Хуршида деган жудаям бахтли қизлар бўлган экан…” Она эндигина бошланган ва ҳали ярим саҳифадан нарига ўтмаган эртакни ўқиркан, беихтиёр мижжалари ёшланиб, бахтдан энтикди ва шу энтикишда қизчани авайлаб кўтариб олди.\n– Энажон… – деди қизча уйқусираб.\n– Болажоним! – деди она бот энтикиб.\nБу пайтда ташқарида кўклам ёмғири шивалар, хўрозлар, гўё бир-бирига гал бергиси келмагандай, басма-бас қичқиришар, бу ёқда биз ҳам бормиз, дегандай узоқ-яқиндан итлар овози қулоққа чалинарди.\n← Аввалги Аввалги Муродий – Султон Мурод II Ғозий (1404-1451)\nКейинги → Кейинги: Карим Баҳриев: «Ижод – индивидуал, хос жараёндир» (2017)


ЕТТБ Ўзбекистонга 2018 йил охирига қадар 300 млн $ ажратадиHaqida.net\nHome Dunyo ЕТТБ Ўзбекистонга 2018 йил охирига қадар 300 млн $ ажратади\n«ЕТТБ акционерлари Ўзбекистонда фаолиятини қайта тиклашга қарор қилганидан бери биз бир неча лойиҳалар тайёрладик. Улар шу йилнинг охирига қадар ёки келаси йил давомида имзоланиши керак. Бу бизга келажакки ишонч билан қараш имконини беради», — деди Филипп Беннет.\n«Биз нафақат молия ресурслари бўйича, балким давлат ва хусусий корхоналар ҳамкорлигида? қайта тикланадиган энергия манбаалари соҳасида ва маданий меъросни сақлаб қолиш соҳаларида ҳам ҳамкорликни йўлга қўймоқчимиз. Бу соҳаларда бизнинг тажрибамиз жуда катта», — деб қўшимча қилди банк вакили.\n«Шу ҳафта охиригача биз 120 млн $лик лойиҳаларни имзолаймиз. Ундан ташқари 2018 йил охирига қадар Ўзбекистонга яна 300 млн $ кредит ажратишни режалаштирганмиз», — деди банк вакили.